qundao/data-zh-poetry huggingface dataset:
登七星山呈仲欽·其一
作者：張孝祥
朝代：宋

魁杓歷歷控雲嵐，地闊天虛萬象涵。
不與天公管喉舌，猶堪嶽立鎮湘南。
登七星山呈仲欽·其二
作者：張孝祥
朝代：宋

便驅匹馬出煙嵐，聖主恩深若海涵。
却到璣衡高處望，白雲無數滿江南。
登清音堂其下琵琶洲也再用韻
作者：張孝祥
朝代：宋

夜橫霜竹夢遊仙，曉到餘干月滿川。
山遶樓臺欲無地，水環洲渚更連天。
明霞一抹朱弦直，芳草分垂綠綬鮮。
却憶洞庭張樂地，石鐘浮磬定同編。
登瀛橋爲曹公會賦
作者：張孝祥
朝代：宋

從此上瀛洲，虹蜺晚未收。
濟川誰作楫，浮海不乘桴。
弱水三萬里，五城十二樓。
讀書羣玉府，風袂揖丹丘。
登馬氏永寧閣和朱漕元順分韻
作者：張孝祥
朝代：宋

佛宮昔誰營，猶挾蓋世氣。
應慚割據醜，稍識苦空味。
重簷隠白日，隆棟湧金地。
耽耽壁間像，尚可將千騎。
鄉來歌舞處，荒棘擁城雉。
惟此悲願成，歷劫更興起。
橫撞鍾萬石，妙響警昏醉。
憶當風雪辰，茲事實經始。
老僧喜成就，膜拜顙有泚。
喚客饌伊蒲，齋房頗深邃。
空巖才跬步，不往獨何謂。
徑携雙竹杖，脚力勇難制。
繡衣兩使者，風誼我所畏。
相逢瘴海上，此樂豈天惠。
山林與心會，風月可回施。
聊乘簿書隙，拚此一日費。
摩挲水邊石，勝處欲專美。
不用濡漆書，公詩即行記。
皇甫坦所居
作者：張孝祥
朝代：宋

石側疑無路，峯回別有天。
神泉通玉海，帝畫麗奎躔。
紫闥雖重到，青瑶却未鎸。
直須香案吏，爲寫白雲篇。
睡起
作者：張孝祥
朝代：宋

睡起有佳聲，蕭蕭竹間雨。
蒿廬澹無營，一榻不受暑。
微颸入牖來，喚起香中縷。
撫卷忽超然，空梁走饑鼠。
石惠叔以石斛爲貺因筆賦詩
作者：張孝祥
朝代：宋

截得蒼山一段秋，千峯萬壑翠光浮。
虛堂百尺瑠璃簟，對此真堪作卧游。
磊石
作者：張孝祥
朝代：宋

鼓發營田市，帆收磊石山。
冰紈六十里，煙髻兩三鬟。
天氣水雲合，人家罾網間。
晚來風更熟，別浦棹歌還。
福嚴
作者：張孝祥
朝代：宋

行行山益高，所見益以奇。
煮茶南臺寺，更上千級梯。
道傍古時松，閲世心已灰。
不與歲月競，况受霜雪威。
路回聞鐘聲，寶剎隠翠微。
排空寫金碧，刓石著栱枅。
門前兜率橋，劫火昔所遺。
神龍厭庳陋，一炬然枯萁。
譚笑舊觀還，殿柱百尺圍。
老禪七十餘，高與此山齊。
大屋貯龍象，空巖走金犀。
齋盂細細參，至味無鹽醯。
頗聞三生藏，中有萬寶齎。
佛牙舍利湧，貝葉旁行稀。
剖蚌慈相尊，破匣血縷飛。
稽首所願觀，爲洗往昔非。
却尋上山路，擬看浴日池。
急雨忽留人，吾其具少須之。
秋日郊居
作者：張孝祥
朝代：宋

秋日郊扉樂，心閑景趣閑。
風生疎竹裏，雨在片雲間。
疏港聊通水，關門不礙山。
殘書讀未盡，飛鳥暮雲還。
秦城
作者：張孝祥
朝代：宋

塹山堙谷北防胡，南築堅城更遠圖。
桂海冰天塵不動，那知壠上兩耕夫。
簡寂觀
作者：張孝祥
朝代：宋

瀑水流紅葉，荒祠瑣翠微。
紫霄人不到，白鶴事全非。
苦笋今年少，黄冠竟日饑。
摩挲石龍柱，竚立爲歔欷。
罷歸
作者：張孝祥
朝代：宋

親老難爲住，恩深許放歸。
北行湘水闊，南望瘴煙微。
兵衛收門戟，征塵上客衣。
遥知六七月，喜氣滿庭闈。
罷歸呈同官·其一
作者：張孝祥
朝代：宋

去年秋七月，我犯瘴煙來。
賦少畬田熟，徭歸驛路開。
上恩均雨露，孤迹返蒿萊。
想像山中趣，參差屐齒苔。
罷歸呈同官·其二
作者：張孝祥
朝代：宋

嶺水常時急，蠻山是處高。
戶輸無翠羽，溪瘴有黄茅。
游子歸鄉國，斯人滯冗曹。
臨分那忍別，風裏鬢蕭騷。
羅江驛
作者：張孝祥
朝代：宋

湘南湘北三十里，六月七月再經過。
紫荆花開白酒賤，柰此湘中風月何。
考試呈周茂振舍人陳季陵國正
作者：張孝祥
朝代：宋

胸中五斗棘，厭此十日讀。
紛然湘羅帕，猶作春笋束。
先生擇法眼，一閲不再復。
探囊得至寶，每出輒驚俗。
孟公更超絕，涇渭飽渟滀。
從容了官事，繭紙唾珠玉。
鄙夫聞道晚，衡鑑恐不足。
冥搜夜無寐，慚愧費宮燭。
何時即三昧，屈指社甕熟。
秋容日夕好，應到堂前菊。
聞德遠與曾裘甫黎師侯會飲范周士所·其一
作者：張孝祥
朝代：宋

海棠開後碧桃開，寒食人家燕子來。
一病閉門三十日，更無屐齒到蒼苔。
聞德遠與曾裘甫黎師侯會飲范周士所·其三
作者：張孝祥
朝代：宋

臞曾句法早知名，新築詩壇五字城。
不要綈袍憐范叔，應將石鼎調彌明。
聞德遠與曾裘甫黎師侯會飲范周士所·其二
作者：張孝祥
朝代：宋

張飲名園樂有餘，奉常何苦但齋居。
一杯我亦垂涎甚，病起無聊只羨渠。
臨桂令以薦當趨朝置酒召客戲作二十八字遣六從事佐之壽其太夫人
作者：張孝祥
朝代：宋

雙鳬舊作朝天計，一鶚新收薦士書。
不惜持杯相煖熱，白頭慈母最憐渠。
臨江仙
作者：張孝祥
朝代：宋

罨畫樓前初立馬，隔簾笑語相親。鉛華洗盡見天真。衫兒輕罩霧，髻子直梳雲。翠葉銀絲簪末利，櫻桃澹住香唇。見人不語解留人。數杯愁裡酒，兩眼醉時春。
臨江仙
作者：張孝祥
朝代：宋

試問宜樓樓下竹，年來應長新篁。使君五嶺又三湘。舊遊知好在，熟處更難忘。尚念論心舒歗否，只今湖海相望。遙憐陰過酒尊涼。舉觴須酹我，門外是清江。
臨江仙
作者：張孝祥
朝代：宋

試問梅花何處好，與君藉草攜壺。西園清夜片塵無。一天雲破碎，兩樹玉扶疏。誰擫昭華吹古怨，散花便滿衣裾。只疑幽夢在清都。星稀河影轉，霜重月華孤。
臨發再和
作者：張孝祥
朝代：宋

水落魚成塞，風高鴈欲書。
公爲東道主，我滯北轅車。
邊障無傳警，朝廷有拜除。
江干便迎候，此別未云疎。
與同僚十五人謝晴東明得淵字
作者：張孝祥
朝代：宋

靈光便滿恒沙界，大士重來七十年。
秋入郊原成樂歲，風隨簫鼓散香煙。
定知蠻獠安三窟，更遣蛟龍閟九淵。
太守憂民但逃責，所忻畢至有群賢。
與薦福
作者：張孝祥
朝代：宋

湖上童童百畝陰，丹樓碧閣照清深。
不嫌歌板相喧聒，要見桃花印此心。
與趙李二同年夜飲有懷石使君惠叔
作者：張孝祥
朝代：宋

佳月久不見，忽見如故人。
清風何方來，過我孤竹君。
我有一尊酒，政爲二子斟。
會此風月宵，更覺笑語新。
北城石先生，欲喚不敢頻。
坐上欠此客，長懷渺無津。
南方鳳之徒，瑞世五色文。
鐵石賦梅花，一洗瘴海氛。
臺家須貢珍，我欲列九閽。
且補諫官闕，日酌白獸尊。
與邵陽李守二子用東坡韻
作者：張孝祥
朝代：宋

兩李有佳句，冰雪灑肺肝。
清越石在懸，圓熟珠走盤。
我家十二樓，下俯千仞湍。
誰掣白玉瑣，借與二子看。
臨風度長篴，瘴海爲清寒。
却立望九州，隘陿非所安。
便欲馭長鯤，九萬扶摇摶。
神山在吾牖，弱水空瀰漫。
回首五千劫，不費一指彈。
絕笑塵中年，攝提與涒灘。
興安
作者：張孝祥
朝代：宋

提封連嶺海，風土似江吳。
仙去山藏乳，商歸斗算珠。
劭農多樂歲，厲俗有通儒。
已過炎關了，吾行且緩驅。
舟中·其一
作者：張孝祥
朝代：宋

扁舟東去幾時還，身寄雲濤泱漭間。
一夜櫓聲鳴到曉，覺來滿眼是它山。
舟中·其三
作者：張孝祥
朝代：宋

亂山深崦小蹊斜，野水微茫浸斷霞。
一笛晚風生碧樹，始知林裏有人家。
舟中·其二
作者：張孝祥
朝代：宋

山圍平遠水浮天，目送歸鴻落照邊。
好趁新年釀雲液，歸來猶及牡丹前。
舟中·其五
作者：張孝祥
朝代：宋

泊船江口夜深深，月傍蓬窗照淺斟。
隔岸漁燈半明滅，不眠空有故人心。
舟中·其四
作者：張孝祥
朝代：宋

南來北去祇紛紛，又過荆山一月春。
笑殺風前桃李樹，飄蓬猶作未歸人。
舟中即事
作者：張孝祥
朝代：宋

夜行水澀舟難進，月白林稀鳥易驚。
老去不堪霜露力，尊中微覺似多情。
舟中熱甚從鄂守李壽翁乞冰雪櫻桃
作者：張孝祥
朝代：宋

熟顆櫻桃和露摘，新冰削玉辟風開。
南樓縱作一水隔，不遣小舟衝浪來。
船齋
作者：張孝祥
朝代：宋

齋居安穩似乘船，魚躍池光鷺宿煙。
還有一生江海客，釣竿閑放日高眠。
菩薩蠻
作者：張孝祥
朝代：宋

乳羝屬國歸來早。知君膽大身猶小。一節不須論。功名看致君。鎮西樓上酒。父老為公壽。更祝太夫人。年年封詔新。
菩薩蠻
作者：張孝祥
朝代：宋

冥濛秋夕溥清露。玉繩耿耿銀潢注。永夜滴銅壺。月華樓影孤。佳人紆絕唱。翠幕叢宵上。休勸玉東西。烏鴉枝上啼。
菩薩蠻
作者：張孝祥
朝代：宋

十年長作江頭客。檣竿又掛西風席。白鳥去邊明。楚山無數青。倒冠仍落佩。我醉君須醉。試問識君不。青山與白鷗。
菩薩蠻
作者：張孝祥
朝代：宋

史君家枕吳波碧。朱門鋪手搖雙戟。也到嶺邊州。真成汗漫遊。歸期應不遠。趁得東江暖。翁媼雪垂肩。雙雙平地仙。
菩薩蠻
作者：張孝祥
朝代：宋

吳波細卷東風急。斜陽半落蒼煙溼。一棹採菱歌。倚欄人奈何。天公憐好客。酒面風吹白。更引十玻璃。月明騎鶴歸。
菩薩蠻
作者：張孝祥
朝代：宋

庭葉翻翻秋向晚。涼砧敲月催金剪。樓上已清寒。不堪頻倚欄。鄰翁開社甕。喚客情意重。不醉且無歸。醉時歸路迷。
菩薩蠻
作者：張孝祥
朝代：宋

恰則春來春又去。憑誰說與春教住。與問坐中人。幾回迎送春。明年春更好。只怕人先老。春去有來時。願春長見伊。
菩薩蠻
作者：張孝祥
朝代：宋

晚花殘雨風簾卷。捲簾風雨殘花晚。雙燕語虛窗。窗虛語燕雙。睡醒風愜意。意愜風醒睡。誰與話情詩。詩情話與誰。
菩薩蠻
作者：張孝祥
朝代：宋

暗潮清漲蒲塘晚。斷雲不隔東歸眼。堂上晚風涼。藕花開處香。夜航人不渡。白鷺雙飛去。待得月華生。攜筇獨自行。
菩薩蠻
作者：張孝祥
朝代：宋

東風約略吹羅幕。一簷細雨春陰薄。試把杏花看。溼紅嬌暮寒。佳人雙玉枕。烘醉鴛鴦錦。折得最繁枝。暖香生翠幃。
菩薩蠻
作者：張孝祥
朝代：宋

江山佳處留行客。醉餘老眼迷空碧。獨倚最高樓。乾坤日夜浮。微風吹笑語。白日魚龍舞。此意忽翩翩。憑虛吾欲仙。
菩薩蠻
作者：張孝祥
朝代：宋

渚蓮紅亂風翻雨。雨翻風亂紅蓮渚。深處宿幽禽。禽幽宿處深。澹妝秋水鑑。鑑水秋妝澹。明月思情人。情人思月明。
菩薩蠻
作者：張孝祥
朝代：宋

溶溶花月天如水。闌干小倚東風裡。夜久寂無人。露濃花氣清。悠然心獨喜。此意如何意。不似隱牆東。燭花圍坐紅。
菩薩蠻
作者：張孝祥
朝代：宋

玉龍細點三更月。庭花影下餘殘雪。寒色到書幃。有人清夢迷。牆西歌吹好。燭暖香閨小。多病怯杯觴。不禁冬夜長。
菩薩蠻
作者：張孝祥
朝代：宋

琢成紅玉纖纖指。十三絃上調新水。一弄入雲聲。月明天更青。匆匆鶯語囀。待寓昭君怨。寄語莫重彈。有人愁倚欄。
菩薩蠻
作者：張孝祥
朝代：宋

白頭人笑花間客。客間花笑人頭白。年去似流川。川流似去年。老羞何事好。好事何羞老。紅袖舞香風。風香舞袖紅。
菩薩蠻
作者：張孝祥
朝代：宋

絲金縷翠幡兒小。裁羅拈線花枝嫋。明日是新春。春風生鬢雲。吳霜看點點。愁裡春來淺。只願此花枝。年年長帶伊。
菩薩蠻
作者：張孝祥
朝代：宋

縹緲飛來雙綵鳳。雨疏雲淡撩清夢。蘭薄未禁秋。月華如水流。採香溪上路。愁滿參差樹。獨倚晚樓風。斷霞縈素空。
菩薩蠻
作者：張孝祥
朝代：宋

胭脂淺染雙珠樹。東風到處嬌無數。不語恨厭厭。何人思故園。故園花爛熳。笑我歸來晚。我老只思歸。故園花雨時。
菩薩蠻
作者：張孝祥
朝代：宋

落霞殘照橫西閣。閣西橫照殘霞落。波淺戲魚多。多魚戲淺波。手攜行客酒。酒客行攜手。腸斷九歌長。長歌九斷腸。
菩薩蠻
作者：張孝祥
朝代：宋

蘼蕪白芷愁煙渚。曲瓊細卷江南雨。心事怯衣單。樓高生晚寒。雲鬢香霧溼。翠袖悽餘泣。春去有來時，春從沙際歸。
菩薩蠻
作者：張孝祥
朝代：宋

雪消牆角收燈後。野梅官柳春全透。池閣又東風。燭花燒夜紅。一尊留好客。敧盡闌干月。已醉不須歸。試聽烏夜啼。
萍鄉境上有驛傍有老杉餘百本余過而愛之驛無名余名之曰愛直而爲之詩又以告邑大夫趙君公廩曰使繼自今爲令者幸如君之賢也則此杉長存不然將斧斤斯民以自封植於杉何有
作者：張孝祥
朝代：宋

此杉已百年，林立官道側。
鬼神所訶護，斤斧不敢迫。
愛此遺直姿，凜凜有正色。
未云支大厦，聊以蔭行客。
作詩調令尹，爲我驛壁刻。
但使杉長存，懸知令清白。
萬杉寺·其一
作者：張孝祥
朝代：宋

莊田總是昭陵賜，更著官船載御書。
今日殘僧無飯喫，却催積欠意何如。
萬杉寺·其二
作者：張孝祥
朝代：宋

老榦參天一萬株，廬山佳處著浮圖。
只因買斷山中景，破費神龍百斛珠。
葵軒觀笋
作者：張孝祥
朝代：宋

葵軒新笋生，戢戢水蒼玉。
脫籜便林立，爾輩殊窘束。
黄梅四月雨，念子亦良苦。
十二鳳凰鳴，秋風何處聲。
蒙侍御丈再用韻作送行詩走筆和答迫放船不暇工也
作者：張孝祥
朝代：宋

憶曾總領道山仙，自挽狂瀾制百川。
廷策萬言功蓋世，臺評三上力回天。
楚東賸喜詩郵速，天北催頒詔墨鮮。
老我江湖堪野史，看公勳業手親編。
蒙和答益奇輒復爲謝
作者：張孝祥
朝代：宋

齋厨極蕭條，晚食以當肉。
公來共蔬盤，留語輒更僕。
平生懲沸仍吹虀，欲了官事渠能癡。
何時竟作淮南歸，擊鮮校獵從廬兒。
蒸霞谷爲曹公會賦
作者：張孝祥
朝代：宋

見說蒸霞谷，連山只種桃。
補成天五色，散作佛千毫。
月底羣仙下，風前細仗高。
期君成美實，歸獻赤霜袍。
薦福觀何卿壁間詩對之悵然次前韻
作者：張孝祥
朝代：宋

金華老子定臞仙，翰墨文章徧兩川。
遺迹已驚風落木，高名依舊日行天。
人間易得朱顔老，寺壁空懸玉唾鮮。
欲繼三賢歌薤露，嚴詩杜集儻同編。
蘄春道中
作者：張孝祥
朝代：宋

霜凈波平水落灣，我行正在畫圖間。
簾鈎不用怕風日，且看江南江北山。
虞美人
作者：張孝祥
朝代：宋

廬敖夫婦驂鸞侶。相敬如賓主。森然蘭玉滿尊前。舉案齊眉樂事、看年年。我家白髮雙垂雪。已是經年別。今宵歸夢楚江濱。也學君家兒子、壽吾親。
虞美人
作者：張孝祥
朝代：宋

柳梢梅萼春全未。誰曾傷春意。一年好處是新春。柳底梅邊只欠、那人人。憑春約住梅和柳。略待些時候。錦帆風送彩舟來。卻遺香包嬌葉、一齊開。
虞美人
作者：張孝祥
朝代：宋

清宮初入韶華管。宮葉秋聲滿。滿庭芳草月嬋娟。想見明朝喜色、動天顏。持杯滿勸龍頭客。榮遇時難得。詞源三峽瀉瞿塘。便是醉中空去、也無妨。
虞美人
作者：張孝祥
朝代：宋

溪西竹榭溪東路。溪上山無數。小舟卻在晚煙中。更看蕭蕭微雨、打疏篷。無聊情緒如中酒。此意君知否。年時曾向此中行。有個人人相對、坐調箏。
虞美人
作者：張孝祥
朝代：宋

羅衣怯雨輕寒透。陡做傷春瘦。個人無奈語佳期。徙倚黃昏池閣、等多時。當初不似休來好。來後空煩惱。倩人傳語更商量。只得千金一笑、也甘當。
虞美人
作者：張孝祥
朝代：宋

雪消煙漲清江浦。碧草春無數。江南幾樹夕陽紅。點點歸帆吹盡、晚來風。樓頭自擫昭華管。我已無腸斷。斷行雙雁向人飛。織錦回文空住、寄它誰。
虞美人
作者：張孝祥
朝代：宋

雪花一尺江南北。薪盡炊無粟。老仙活國拭刀圭。十萬人家生意、與春回。天公一笑酬陰德。賜與長生籍。今朝雪霽壽尊前。看我雙親都是、地行仙。
蝶戀花
作者：張孝祥
朝代：宋

君泛仙槎銀海去。後日相思，地角天涯路。草草杯磐深夜語。冥冥四月黃梅雨。莫拾明珠並翠羽。但使邦人，愛我如慈母。待得政成民按堵。朝天衣袂翩翩舉。
蝶戀花
作者：張孝祥
朝代：宋

恰則杏花紅一樹，拈指來時，結子青無數。漠漠春陰纏柳絮。一天風雨將春去。春到家山須小住。芍藥櫻桃，更是尋芳處。繞院碧蓮三百畝。留春伴我春應許。
蝶戀花
作者：張孝祥
朝代：宋

漠漠飛來雙屬玉。一片秋光，染就瀟湘綠。雪轉寒蘆花蔌蔌。晚風細起波紋縠。落日閒雲歸意促。小倚蓬窗，寫作思家曲。過盡碧灣三十六。扁舟只在灘頭宿。
蝶戀花
作者：張孝祥
朝代：宋

爛爛明霞紅日暮。豔豔輕雲，皓月光初吐。傾國傾城恨無語。綵鸞祥鳳來還去。愛花常為花留住。今歲風光，又是前春處。醉倒扶歸也休訴。習池人笑山翁語。
蝶戀花
作者：張孝祥
朝代：宋

畫戟斿閒刀入鞘。安石榴花，影落紅欄小。似勸先生須飲釂。枕中鴻寶微傳妙。袞袞鋒車還急詔。滿眼瀟湘，總是恩波渺。歸去槐庭思楚嶠。觚稜月曉期分照。
蠟梅
作者：張孝祥
朝代：宋

滿面宮粧淡淡黄，絳紗封蠟貯幽香。
遥憐未識春消息，乞與一枝教斷腸。
西江月
作者：張孝祥
朝代：宋

不識平源太守，向來水北山人。世間功業謾虧成。華髮蕭蕭滿鏡。幸有田園故里，聊分風月江城。西湖西畔晚波平。袖手時來照影。
西江月
作者：張孝祥
朝代：宋

冉冉寒生碧樹，盈盈露溼黃花。故人玉節有光華。高會仍逢戲馬。萬事只今如夢，此身到處為家。與君相逢更天涯。拼了茱萸醉把。
西江月
作者：張孝祥
朝代：宋

十里輕紅自笑，兩山濃翠相呼。意行著腳到精廬。借我繩床小住。解飲不妨文字，無心更狎鷗魚。一聲長嘯暮煙孤。袖手西湖歸去。
西江月
作者：張孝祥
朝代：宋

問訊湖邊春色，重來又是三年。東風吹我過湖船。楊柳絲絲拂面。世路如今已慣，此心到處悠然。寒光庭下水如天。飛起沙鷗一片。
西江月
作者：張孝祥
朝代：宋

慈母行封大國，老仙早上蓬山。天憐陰德遍人間。賜與還丹七返。莫問清都紫府，長教綠鬢朱顏。年年今日采衣斑。兄弟同扶酒盞。
西江月
作者：張孝祥
朝代：宋

樓外疏星印水，樓頭畫燭烘簾。憑高舉酒恨厭厭。徵路虛無指點。酒興因君開闊，山容向我增添。一鉤新月弄纖纖。濃霧花房辦斂。
西江月
作者：張孝祥
朝代：宋

汗鑄九金神鼎，隋書小字蓮經。剛風劫火轉清冥。護守應煩仙聖。昨夢歸來帝所，今朝壽我親庭。只將此寶伴長生。談笑中原底定。
西江月
作者：張孝祥
朝代：宋

滿載一船秋色，平鋪十里湖光。波神留我看斜陽。放起鱗鱗細浪。明日風回更好，今宵露宿何妨。水晶宮裡奏《霓裳》。準擬岳陽樓上。
西江月
作者：張孝祥
朝代：宋

疇昔通家事契，只今兩鎮交承。起居樞密太夫人。綠鬢斑衣相映。乞得神仙九醞，祝教福祿千春。臺星直上壽星明。長見門闌鼎盛。
西江月
作者：張孝祥
朝代：宋

窗戶青紅尚溼，主人已作歸期。坐中賓客盡鄒枚。盛事它年應記。別酒深深但勸，離歌緩緩休催。扁舟明日轉清溪。好月相望千里。
西江月
作者：張孝祥
朝代：宋

落日熔金萬頃，晴嵐洗劍雙鋒。紫樞元是黑頭公。佳處因君愈重。分得湖光一曲，喚回廬嶽千峰。清尊今夜偶然同。早晚商巖有夢。
西江月
作者：張孝祥
朝代：宋

諸老何煩薦口，先生自簡淵衷。千年聖學有深功。妙處無非日用。已授一編圯下，卻須三顧隆中。鴻鈞早晚轉春風。我亦從君賈勇。
西江月
作者：張孝祥
朝代：宋

風定灘聲未已，雨來篷底先知。岸邊楊柳最憐伊。憶得船兒曾系。湖霧平吞白塔，茅簷自有青旗。三杯村酒醉如泥。天色寒呵且睡。
西湖
作者：張孝祥
朝代：宋

岸草汀花對夕陽，滿船新月夜鳴榔。
秋清菡萏紅千柄，風靜瑠璃碧一方。
訾洲即事
作者：張孝祥
朝代：宋

一雨便清凉，風回百草香。
雲山米家畫，水竹輞川莊。
僧賦蠲新帖，牆榛斬舊行。
歸鞍乘晚霽，空翠滿輕裝。
詠雪
作者：張孝祥
朝代：宋

東皇携春來，屬車載霓裳。
回風作妙舞，雜珮鳴珠璫。
千官玉笋班，再拜稱瑶觴。
酒罷各分瑞，圭琮粲琳琅。
浩蕩涵濡恩，一笑徧八荒。
塵垢得湔洗，焦枯亦輝光。
偉哉造化力，天地爲翕張。
功成了不居，杲日天中央。
詩送荆州進士入都
作者：張孝祥
朝代：宋

人才收楚産，賓薦謹周官。
就日三吳近，披風七澤寬。
解包珍貢入，瑑玉寶光寒。
簇仗春旗裏，看君策治安。
請說歸休好·其一
作者：張孝祥
朝代：宋

請說歸休好，扶行白髮親。
訪醫無遠近，買藥辨新陳。
索酒兼鄰甕，要賓盡里人。
短長無不可，且得是閑身。
請說歸休好·其二
作者：張孝祥
朝代：宋

請說歸休好，從今自在閑。
新除疊黄紙，舊隠接青山。
竹遶披風榭，蘆藏釣月灣。
田間四時景，何處不開顔。
諸公分韻躡冒頓之區落焚老上之龍庭得老庭字·其一
作者：張孝祥
朝代：宋

橫槊能賦詩，下馬具檄草。
忠義乃天賦，勳名要時早。
龍卧南陽客，鷹揚渭濱老。
當其尚棲遲，衆或輕潦倒。
風雲會相遇，氛祲當獨掃。
鳳皇翔千仞，駑馬顧棧皁。
士爲一飽謀，懸知不同道。
諸公分韻躡冒頓之區落焚老上之龍庭得老庭字·其二
作者：張孝祥
朝代：宋

吳甲組練明，吳鈎瑩青萍。
戰士三百萬，猛將森列星。
揮戈却白日，飲渴枯滄溟。
如何天驕子，敢來干大刑。
嗚呼三十年，中原飽羶腥。
陛下極涵容，宗祊甚威靈。
犬羊爾何知，梟獍心未寧。
囊血規射天，蒼蠅混驚霆。
佛狸定送死，榆關不須扃。
虜勢看破竹，我師真建瓴。
便當收咸陽，政爾空朔庭。
明堂朝玉帛，劍佩鳴東丁。
八章車攻詩，十丈燕然銘。
我學益荒落，尚可寫汗青。
謝劉恭父玉潭月色真石室之賜
作者：張孝祥
朝代：宋

玉潭月色冽以清，石室千里猶典刑。
何人遺我雙玉瓶，武夷先生翰林卿。
約束風雨驅雷霆，長鯨夜吸川爲傾。
明朝風止醉不醒，扁舟徑度君山青。
謝黄主管
作者：張孝祥
朝代：宋

一杯爲我貰天刑，便覺人間有獨醒。
憶昨金華侍經席，曾分甘露飲春庭。
謹和老人貽具圓復之什
作者：張孝祥
朝代：宋

儒名參墨行，詩律傲宗風。
老去能從我，生來未識公。
據梧心已死，行李歲將窮。
應見維摩詰，天花結習空。
讀中興碑
作者：張孝祥
朝代：宋

繡綳兒啼思塞酥，重牀燎香驅羣胡。
阿環錦襪無尋處，一夜驚眠摇帳柱。
朔方天子神爲謀，三郎歸來長慶樓。
樓前拜舞作奇祟，中興之功不贖罪。
日光玉潔十丈碑，蛟龍蟠拏與天齊。
北望神皋雙淚落，祇今何人老文學。
讀書堂在烏江即唐張文昌讀書處自五代至宋皆世守之渡江後爲史氏所有
作者：張孝祥
朝代：宋

漫有五車書不讀，豈似一編勤過目。
癡兒鬻肆蠹魚書，巨富牙籤塵滿屋。
市南水竹一畝空，平生腹笥史長公。
閉戶却掃得真樂，冥搜萬古窺鴻濛。
淹留歲時亦何有，策勛茲事要持久。
吾家文昌讀書處，好在溪山落君手。
上方治定登文儒，東觀石渠森寶書，望公起直承明廬。
從來海內知名士，須讀人間未讀書。
豐城觀音院有胡明仲范伯達汪彥章諸公題字
作者：張孝祥
朝代：宋

中興人物數諸公，遺墨凄然野寺中。
欲訪英靈無處所，獨搔蓬鬢立西風。
賀郊祀
作者：張孝祥
朝代：宋

漢統千齡接，虞衡七政齊。
德馨天自饗，容祲古猶稽。
輿衛鈎陳北，衣冠觀闕西。
雨先清道蹕，寒避禮神圭。
方士朝仙仗，宮垣挾御堤。
廟芝楹疊璧，帝樂字連奎。
虛次尤祗慄，懷親極慘悽。
珠旒依玉色，蘭炬映璇題。
兩相初扶翼，崇壇六降隮。
高靈森欲墮，諸福應如携。
燎夜壇三燭，凌霜甲萬犀。
宗藩申寶酌，祕檢護金泥。
奉引星辰爛，旋歸錦繡迷。
端門臨五鳳，步輦駐雙霓。
日照雲裳委，風含綵筤低。
和聲翔四表，嘉澤浸羣黎。
盛事真寥廓，微生荷奬提。
侍祠叨執爵，著籍繆通閨。
異寵何由報，孤忠誓不睽。
裁詩獨慚晚，猶得并鳧鷖。
賦沈商卿硯
作者：張孝祥
朝代：宋

石渠東觀天尺五，壁星下直圖書府。
琳琅寶鎮出三代，浩瀚簡編照千古。
右文儲硯一百九，鈿匣珠囊護瓊玖。
有時清夜發光怪，諸儒縱觀容拜手。
一收朝蹟歸故園，瓦池葦管涂突煙。
夢尋清都故歷歷，起憑書案空潸然。
眼明見此超萬石，色如馬肝涵玉質。
白圭之玷尚可磨，澀不拒筆滑留墨。
摩挲太息不自已，呼兒汲甘爲湔洗。
天遺至寶瑞吾子，要與詞林壯根柢。
子行飛騫爲時須，西清承明有佳除。
收功翰墨儻乞我，田間自抄種樹書。
賦王唐卿廬山所得靈壁石
作者：張孝祥
朝代：宋

湘江竹深韶不傳，后夔神禹飛上天。
泗濱之磬無人編，帝敕此寶淪深淵。
於乎不知幾千年，奇形異質鬼所鎸。
青虬赤虎遭縛纒，蹙筋怒爪身攣拳。
自從胡塵障中原，神物變化隨霏煙。
金聲玉振義不辱，六丁徙置康廬巔。
靈臺星官未知處，但怪寶氣干霄躔。
王郎齋居敷淺原，飲水泣血天所憐。
空山無人下羣仙，似夢非夢或告旃。
捫蘿獨上果有得，失喜而懼心茫然。
百夫挽取自包裹，解衣更買蠻兒氈。
緘扃不肯鄉人說，知我好古容觀瞻。
焚香再拜婁歎息，安得致之天子前。
安得致之天子前，明堂郊丘備宮縣。
調和正聲薦上帝，簫勺羣慝收戈鋋。
朝廷清明用耆哲，一律四海歸陶甄。
鳳皇來儀獸率舞，復古却到虞韶邊。
是時賦公筆如椽，襞牋爲草登歌篇。
賦衡山張氏米帖
作者：張孝祥
朝代：宋

人物千年海嶽翁，筆精墨妙與天通。
傳聞有帖藏張姓，怪底湘江月貫虹。
贈劉全州子龜從兄弟
作者：張孝祥
朝代：宋

山到湘中青未了，月橫嶺北夜何其。
問字劉郎能載酒，爲渠更賦一篇詩。
贈周義山子季隠
作者：張孝祥
朝代：宋

迺翁幾年在黄閣，郎君四十猶白丁。
一家榮瘁不足道，誰持此意聞天庭。
贈尹童子夢龍
作者：張孝祥
朝代：宋

長沙尹氏子，四歲誦萬言。
青松一寸長，歲晚當摩天。
終爲棟梁用，莫作桷與椽。
斫根刳其明，本瘁末亦顛。
持此勸乃翁，閉門養真源。
贈師永錫併簡子西文潜
作者：張孝祥
朝代：宋

永錫西方來，持論乃據正。
健飯不飲酒，自詭作縣令。
我已識淮父，但未見伯渾。
林林三珠樹，知是難弟昆。
上方顧中原，有君但無臣。
豈有千里足，而令走踆踆。
願子徑入關，請對通明殿。
此事定在我，不必問和戰。
贈張欽州
作者：張孝祥
朝代：宋

張家承平四姓侯，門前列戟金成丘。
南來清貧家立壁，但有萬卷書滿樓。
雲山極觀半空寫，下有花竹秀而野。
閉門讀易已三年，樂天知命忘華顛。
我行湘中識此老，難兄莫年更枯槁。
從來戚畹須表勸，會聽鳴珂趁朝早。
衡陽小隠雖深幽，去天尺五君無留。
貂蟬兜鍪何足道，君必不爲猿鶴羞。
贈朱遠遊
作者：張孝祥
朝代：宋

遠遊何方來，峩峩古衣冠。
袖中三百篇，貯月白玉盤。
溪清石瀨急，雪凍銅壺乾。
有如山澤仙，外瘠中氣完。
便合朱絃彈，細著青瑶刊。
懷哉人未識，飛步江風寒。
贈江清卿
作者：張孝祥
朝代：宋

吾友林少穎，讀書不計屋。
抄書手生繭，照書眼如燭。
往時羣玉府，上直對床宿。
夜半聞吾伊，我睡已再熟。
此君抱高節，雪柏映霜竹。
造物乃兒戲，卧病在空谷。
尚能作手書，寄我成一束。
我懶更愧渠，終歲不報復。
今來見江子，少穎儼在目。
不必不如師，惟子肖甚速。
持身嚴法律，自愛比冰玉。
學官冷徹骨，三月食無肉。
危坐談仁義，口吻若布穀。
時能從我游，騎馬踏溪淥。
定自我輩人，胸次不碌碌。
惟皇開洪業，大厦非一木。
豈有梁棟姿，而令久淹辱。
願子益寵珍，即日馬首北。
我懷山林去，掃迹混樵牧。
躬耕得薄少，持用供水菽。
稍遠聲利場，真勝萬鍾祿。
但恨與子別，醉語成諄複。
因書寄少穎，以寫我心曲。
贈江清卿
作者：張孝祥
朝代：宋

嶺海適相逢，經年颶霧中。
官閑詩格進，祿薄俸囊空。
子昔南征鶴，吾今北去鴻。
江湖渺何許，聽唳九霄風。
贈王茂升
作者：張孝祥
朝代：宋

薦士移書早，論交識面遲。
寬行十里路，細讀百篇詩。
句法能如此，胸中定自奇。
不嫌知己少，莫厭此官卑。
贈珪老求竹
作者：張孝祥
朝代：宋

東窗便種千竿竹，準擬清風六月凉。
傳語報恩珪長老，相煩去作竹街坊。
贈甘法曹
作者：張孝祥
朝代：宋

北嶽仙人汗漫遊，斯文曾到海邊州。
誰憐詩禮甘公子，牢落青衫向白頭。
贈盧司法
作者：張孝祥
朝代：宋

逃秦盧博士，讀書不讀律。
江陵法曹掾，移病滿百日。
燕坐供佛香，青燈照繩床。
肺熱今無恙，門前春草長。
贈萬上座
作者：張孝祥
朝代：宋

過了鐵圍山，復生金蓮臺。
與問萬上座，一笑愁容開。
贈趙簽
作者：張孝祥
朝代：宋

趙侯富貴種，自有巖壑姿。
同姓古所敦，早晚踏天墀。
贈邕州滕史君
作者：張孝祥
朝代：宋

千騎東方白玉鑣，十眉環坐紫檀槽。
安南都護來鰲禁，建武將軍握豹韜。
瘴雨蠻煙驚鼓角，朔雲邊雪滿旌旄。
夕烽不到甘泉殿，尺一徵還近赭袍。
贈陳監廟
作者：張孝祥
朝代：宋

陳子居城東，茆屋三四間。
下有五畝園，灌畦泐清灣。
松柏充羽葆，荷芰作髻鬟。
再拜太夫人，壽比衡麓慳。
我早與子遊，期子到孔顔。
察子意甚真，不與時輩班。
扁舟漾荆渚，餘子頗謗訕。
大道甚坦夷，勿歎行路難。
彼自種荆棘，吾寧翦榛菅。
一醉乘秋風，共此霜月彎。
贈震山主
作者：張孝祥
朝代：宋

震公住山年，與我共壬子。
瓦礫化金碧，願力一彈指。
鄉來祖師禪，風定月滿天。
語子義第一，饑餐困當眠。
贈鹿苑信公詩禪·其一
作者：張孝祥
朝代：宋

詩卷隨身四十年，忙時參得竹箄禪。
而今投老湘西寺，卧看湘江水拍天。
贈鹿苑信公詩禪·其二
作者：張孝祥
朝代：宋

句中有眼悟方知，悟處還同病著錐。
一箇機關無兩用，鳥窠拈起布毛吹。
贈黄司法
作者：張孝祥
朝代：宋

吾友黄升卿，乃是天下士。
阿翁苦硬節，御坐留諫紙。
辛勤教其子，不但爲科第。
一官法曹掾，整整老胥忌。
吾行桂嶺南，所得但吾子。
願渠自愛惜，窮達初不計。
功名儻來耳，期子以千歲。
赭山分韻得成葉字·其一
作者：張孝祥
朝代：宋

昨日一尺雪，今朝十分晴。
杲日上積雪，光若虹氣升。
江平鏡新磨，地迥玉琢成。
赭山有令色，令我白眼青。
借馬屋東家，喚客踏層冰。
冒貂挾裘茸，石路五里平。
竹樹紛掩冉，珠幢間霓旌。
野僧不慣客，倉皇門前迎。
屋古少完壁，堂虛有危登。
石上迹宛宛，山腰塔亭亭。
劫火偶不燒，百年費支撐。
我有一尊酒，高處得細傾。
諒非無事飲，憂國空含情。
長歌眇寥廓，歸路已戴星。
赭山分韻得成葉字·其二
作者：張孝祥
朝代：宋

萬生紛不同，宿昔有定業。
哀哉彼遷民，苦事乃稠疊。
纍纍庭際炊，采采澗底葉。
問渠胡爲來，悲淚不盈睫。
連年避胡亂，生理安可說。
今年更倉皇，芻藁亦焚劫。
扶持過江南，十口四五活。
斗米六百錢，兼旬又風雪。
前時詔書下，振廩要周浹。
聖主甚哀矜，我曹空感咽。
願今兵革罷，復得理歸楫。
傳聞菰蒲中，相殺血新喋。
本是耕田農，饑寒實敺脅。
須公語縣吏，早與支米帖。
踏莎行
作者：張孝祥
朝代：宋

古屋叢祠，孤舟野渡。長年與客分攜處。漠漠愁陰嶺上雲，蕭蕭別意溪邊樹。我已北歸，君方南去。天涯客裡多歧路。須君早出瘴煙來，江南山色青無數。
踏莎行
作者：張孝祥
朝代：宋

旋葺荒園，初開小徑。物華還與東風競。曲檻暉暉落照明，高城冉冉孤煙暝。柳色金寒，梅花雪靜。道人隨處成幽興。一杯不惜小淹留，歸期已理滄浪艇。
踏莎行
作者：張孝祥
朝代：宋

時雨初晴，詔書隨至。邦人父老為君喜。十年江海始歸來，祥曦殿裡攙班對。日月開明，風雲感會。切須穩上平戎計。天教慈母壽無窮，看君黃髮腰金貴。
踏莎行
作者：張孝祥
朝代：宋

桂嶺南邊，湘江東畔。三年兩見生申旦。知君心地與天通，天教仙骨年年換。趁此仙風，乘槎宵漢。看看黃紙書來喚。但令丹鼎汞頻添，莫辭酒盞春無算。
踏莎行
作者：張孝祥
朝代：宋

楊柳東風，海棠春雨。清愁冉冉無來處。曲徑驚飛蛺蝶叢，回塘凍溼鴛鴦侶。舞徹霓裳，歌殘金縷。蘼蕪白芷愁煙渚。不識陽臺夢裡雲，試聽華表歸來語。
踏莎行
作者：張孝祥
朝代：宋

洛下根株，江南栽種。天香國色千金重。花邊三閣建康春，風前十里揚州夢。油壁輕車，青絲短鞚。看花日日催賓從。而今何許定王城，一枝且為鄰翁送。
踏莎行
作者：張孝祥
朝代：宋

萬里扁舟，五年三至。故人相見猶堪喜。山陰乘興不須回，毗耶問疾難為對。不藥身輕，高談心會。匆匆我又成歸計。它時江海肯相尋，綠蓑青弱看清貴。
踏莎行
作者：張孝祥
朝代：宋

藕葉池塘，榕陰庭院。年時好月今宵見。雲鬢玉臂共清寒，冰綃霧縠誰裁剪。撲粉口綿，侵塵寶扇。遙知掩抑成悽怨。去程何許是歸程，離觴為我深深勸。
辛巳冬聞德音·其一
作者：張孝祥
朝代：宋

帳殿稱觴送喜頻，德音借與萬方春。
指揮夷夏無遺策，開闔乾坤有至神。
南斗夜纏龍虎氣，北風朝蕩犬羊塵。
明年玉燭王正月，擬上梁園奉貢珍。
辛巳冬聞德音·其二
作者：張孝祥
朝代：宋

韃靼奚家款附多，王師直到白溝河。
守江諸將遥分閫，絕漠殘胡競倒戈。
翠蹕春行天動色，牙檣宵濟海無波。
小儒不得參戎事，賦賦新詩續雅歌。
近得一二硯示范達甫笑以爲堪支牀也許送端州大硯作詩以堅其約
作者：張孝祥
朝代：宋

范郎紫玉餘半圭，翻手作雲雨雹隨。
龍蛇起陸孔翠飛，雲收雨霽千首詩。
薦以文錦盤珠璣，夜光發屋鄰翁知。
桂州刺史書成癡，單車萬里日夜馳。
囊中已無去年錐，欠此石友相娛嬉。
范郎笑我支牀龜，忽遣致我重寶齎。
金印如斗不願携，愛此直欲忘朝饑。
君行題輿古端溪，溪石醜好紛不齊。
溪邊之人足謾欺，須君眼力爲辨之。
更作萬斛之墨池，爲君大書十丈碑。
送仲子弟用同之韻
作者：張孝祥
朝代：宋

凄然鴻鴈影，晚歲索衣裘。
惜別湘江夜，歸程楚甸秋。
極知違定省，不敢更淹留。
明月分携處，無言只是愁。
送僧遊天台
作者：張孝祥
朝代：宋

寶剎憑虛五百仙，猶將心事向塵邊。
煩君試問橋東寺，若箇而今又應緣。
送劉伯同侍開府公入覲
作者：張孝祥
朝代：宋

相公早勒太常銘，康樂當家更典刑。
槍急曾看飛鳥過，筆精時作換鵝經。
極知許國心常赤，趁取封侯鬢尚青。
若到都城見知舊，爲言江漢有浮萍。
送劉子思
作者：張孝祥
朝代：宋

送客古城東，陰晴一日中。
舊憐杉桱碧，新喜荔枝紅。
香火叢祠冷，魚蝦小市空。
明朝萬里別，今夕此尊同。
送子雲倅荆州·其一
作者：張孝祥
朝代：宋

閲世波流險未涯，愛君悃愊靜無華。
高門自惜聯三㦸，飛珮何當乞九霞。
喬木世臣餘故國，采蘋齊女甚宜家。
君王早晚思前席，會有徵書訪賈嘉。
送子雲倅荆州·其二
作者：張孝祥
朝代：宋

荆吳相望各天涯，惜別尊前菊未華。
便放扁舟衝駭浪，要看秋日冠輕霞。
新詩滿路分吾子，盛業康時是故家。
好去依劉靜邊瑣，策勳行即賜褒嘉。
送張司戶還蜀
作者：張孝祥
朝代：宋

似向川人有夙緣，交游存歿最多賢。
今年初識張公子，六月還尋上水船。
萬里親庭心已到，一杯別酒意空傳。
西行賸有新詩句，寄我應書十樣牋。
送張定叟
作者：張孝祥
朝代：宋

戊子歲二月，定叟如南山。
行李太匆草，問君何當還。
敬展南陽阡，永慕涕已潸。
畢事却登攬，紓子悲悴顔。
羣峯最高處，眼界窮塵寰。
紫蓋款佛剎，黄庭扣玄關。
夜榻藉雲衲，曉窗闖煙鬟。
野飯薦笋蕨，幽尋翦榛菅。
酒賤可痛飲，詩成要重刪。
勿作賈胡留，閨人賦刀環。
歸時買竹䶉，小破行囊慳。
送張立之赴臨江判官
作者：張孝祥
朝代：宋

珍重清江掾，相從五見秋。
炎凉無改節，夷險有忠謀。
蓮幕開新府，蒲帆漾小舟。
凄然洞庭野，別意與川流。
送慈曼如金山迎印老住大溈
作者：張孝祥
朝代：宋

傳語金山山下龍，乞將上水一帆風。
道人自有飛空錫，只載中泠十丈洪。
送猿翟伯壽
作者：張孝祥
朝代：宋

萬里歸來無苜蓿，扁舟共載兩猿君。
今日送君向何處，黄鶴山中多白雲。
送紙衾韓中父·其一
作者：張孝祥
朝代：宋

韓郎香盡諸緣絕，壞衲篝燈供佛熏。
乞與紙衾綿樣暖，撩教醉裏夢紛紜。
送紙衾韓中父·其二
作者：張孝祥
朝代：宋

了知夢境皆虛妄，妄念常從夢處開。
敗子道心因此夢，夢成還我紙衾來。
送茶
作者：張孝祥
朝代：宋

頭綱八餠密雲龍，曾侍虛皇拆御封。
今日湘中見新夸，喚回清夢九煙重。
送萬老六言
作者：張孝祥
朝代：宋

桑下不須再宿，囊中莫留一錢。
打鼓退高臺寺，洗脚上五湖船。
送謝夢得歸昭武
作者：張孝祥
朝代：宋

莫吟青玉案，恐弊黑貂裘。
國步艱難日，人間浩蕩秋。
不須鳥工往，且作賈胡留。
後夜回春閣，凄然一段愁。
送道州酒與吳伯承
作者：張孝祥
朝代：宋

陽城所臨州，酒味猶清醇。
我病不能飲，負此盎盎春。
髯吳燒苦笋，喚客車連軫。
名酒隨惡詩，掀髯一笑囅。
送邵懷英分魯直詩韻人間風日不到處天上玉堂森寶書得書字
作者：張孝祥
朝代：宋

將酒澆君車，問君行何如。
初無十萬錢，但有一束書。
往昔千官班，渠曾綴簪裾。
日月九門隔，江湖十年餘。
老榦久凌剝，寒灰費吹噓。
今者尺一追，問津承明廬。
蓬萊道家山，紫極帝所居。
功名儻來爾，步武當徐徐。
遥岑出疎林，淺水行游魚。
臨分再三囑，音信莫我疎。
送郭遐齡
作者：張孝祥
朝代：宋

去從公府辟，不爲故人留。
國士真如此，臺家合見收。
聲名早多誤，功業晚方優。
不必毛錐子，相期定遠侯。
送顔廷藻歸三衢
作者：張孝祥
朝代：宋

歲事今如此，公歸意若何。
倚門親望切，傳舍客愁多。
美讖當圓石，仙游看爛柯。
一科須俯拾，五字要長哦。
進芝草·其一
作者：張孝祥
朝代：宋

廟錫珍符豈偶然，靈華再見只經年。
祥開二室昭貽燕，根託同楹自屬聯。
上瑞應誠雖紹至，宸衷思孝益增虔。
微臣願考皇天意，不獻終童效異篇。
進芝草·其二
作者：張孝祥
朝代：宋

煌煌瑞彩映金鋪，元氣回旋即此都。
太史連年書盛事，近臣更日奏新圖。
璇宮薦祉寧虛應，玉葉流芳已兆符。
早晚清塵款原廟，臨觀敢請駐前驅。
遊千山觀
作者：張孝祥
朝代：宋

朝遊七星巖，莫上千山觀。
東西兩奇絕，勢略領海半。
長江寫縑素，疊嶂俯杯案。
中有萬雉城，鐵立不可玩。
伏龍起行雨，老樹舞影亂。
衝風挾驚電，意恐崖谷斷。
路懸石磴滑，衆客紛駭汗。
嵌空偶自託，發若鳥集灌。
須臾便開霽，杲日麗清漢。
却坐山巔亭，容我烏幘岸。
長懷付尊酒，別語不容判。
會須九垓外，與子期汗漫。
過三塔寺·其一
作者：張孝祥
朝代：宋

湖光瀲灧接天浮，風捲銀濤未肯休。
夜岸繫舟來古塔，不妨蹤迹更遲留。
過三塔寺·其二
作者：張孝祥
朝代：宋

層巒疊嶂幾重重，萬頃煙波浩渺中。
釣艇未歸饒夕照，耳邊蘆葦戰寒風。
過嶽麓見子雲題字偶逢來使因寄二詩·其一
作者：張孝祥
朝代：宋

籍甚韓公子，情親我弟兄。
星沙逢驛使，嶽麓見題名。
共作三年別，相望五日程。
湘江接淮水，寄與濯塵纓。
過嶽麓見子雲題字偶逢來使因寄二詩·其二
作者：張孝祥
朝代：宋

故人應問我，客裏定何如。
馬鋪爲行館，雞栖是使車。
四郊多賊壘，五筦欠兵儲。
此去無來鴈，因人數寄書。
過建德
作者：張孝祥
朝代：宋

古縣依山住，肩輿带雨來。
閭閻無地著，巖壑有天開。
野驛編青竹，公庭砌碧苔。
傳聞長官好，小泊亦佳哉。
過昭亭哭二弟墓
作者：張孝祥
朝代：宋

陌上春風久矣歸，墓頭衰草正迷離。
白頭未抆三年淚，黄壤長埋短世悲。
憶昔追游常并轡，只今獨往更題詩。
兩兒二弟俱冥漠，顧影伶俜欲語誰。
過湘中得詩僧萬致一於書無所不讀非苟得詩名於僧中者余欲與俱還吳中而萬家浯溪將結草庵其上送余至湘陰復歸作四十字以別
作者：張孝祥
朝代：宋

別去太匆匆，回船夢澤東。
擬尋行脚路，忽遇打頭風。
梵網威儀在，天花結習空。
它年三百首，吾爲子流通。
過蘄口六奉寺丞仲文親帖之貺今早本約來陳店復勤千騎至冶塘所以招迎之意甚厚感歎不已賦此爲謝
作者：張孝祥
朝代：宋

故人經歲別，連日幾封書。
不識江頭路，仍迂長者車。
追參空幕府，牽挽到賓除。
太息交情薄，多公不我疎。
過靈川寄張仲欽兼贈王令尹
作者：張孝祥
朝代：宋

塵沙行半日，煙火是靈川。
縣只三家市，渠通十斛船。
官空無見俸，稅重有荒田。
太息王郎子，棲遲欲四年。
道間見梅
作者：張孝祥
朝代：宋

寒女生來不解粧，天然玉色照孤芳。
疎籬茅舍無端恨，故有幽人與斷腸。
郡侯遣騎至山中餽名醖輒呈長句用黄宰韻
作者：張孝祥
朝代：宋

山南山北雨生寒，竹樹風煙蒼莽間。
青壁倚天元未見，白衣送酒故相關。
共追蓮社公應許，穩上籃輿我欲還。
後日重來拚一月，細扶藜杖覓孱顔。
鄭義寧送蒓菜
作者：張孝祥
朝代：宋

我夢扁舟震澤風，蒓羹到筯晚盤空。
那知嶺海炎蒸地，也有青絲滿碧籠。
鄱陽史君王龜齡閔雨再賦一首
作者：張孝祥
朝代：宋

老農歌舞手作拍，一雨紛紛稻花拆。
去年秋田旱政苦，史君隨車有甘雨。
旁州不熟我州熟，至今中家有藏穀。
地碓舂秔珠滿斛，老農左餐仍右粥。
史君行矣伊佐湯，緝熙和氣無常暘。
豈徒一雨潤九穀，要爲萬物除千殃。
酬朱元晦登定王臺之作
作者：張孝祥
朝代：宋

海內朱公子，端能爲我來。
譚諧渺今古，歡喜到輿臺。
日月何曾蔽，風雲會有開。
登臨一杯酒，莫作楚囚哀。
醉落魄·一斛珠
作者：張孝祥
朝代：宋

輕黃澹綠。可人風韻閒裝束。多情早是眉峰蹙。一點秋波，閒裡觀人毒。桃花庭院光陰速。銅鞮誰唱大堤曲。歸時想是櫻桃熟。不道鞦韆，誰伴那人蹴。
醜奴兒·採桑子
作者：張孝祥
朝代：宋

伯鸞德耀賢夫婦，見說宜家。見說宜家。庭砌森森長玉華。天公遣注長生籍，服日餐霞。服日餐霞。壽紀應須海算沙。
醜奴兒·採桑子
作者：張孝祥
朝代：宋

十分濟楚邦之媛，此日追遊。雨霽雲收。夢入瀟湘不那愁。主人白玉堂中老，曾侍凝旒。滿酌瓊舟。即上虛皇香案頭。
醜奴兒·採桑子
作者：張孝祥
朝代：宋

十年聞說查山好，何日追遊。木落霜秋。夢想云溪不那愁。主人好事長留客，尊酒夷猶。一笑登樓。興在西峰上上頭。
醜奴兒·採桑子
作者：張孝祥
朝代：宋

年年有個人生日，誰似君家。誰似君家。八十慈親發未華。棠陰閣上棠陰滿，滿勸流霞。滿勸流霞。來歲應添宰路沙。
醜奴兒·採桑子
作者：張孝祥
朝代：宋

無雙誰似黃郎子，自鄶無譏。月滿星稀。想見歌場夜打圍。畫眉京兆風流甚，應賦蛜蝛。楊柳依依。何日文簫共駕歸。
醜奴兒·採桑子
作者：張孝祥
朝代：宋

珠燈璧月年時節，織手同攜。今夕誰知，自拈梅花勸一卮。逢人問道歸來也，日日佳期。管有來時。趁得手燈也未遲。
釋奠
作者：張孝祥
朝代：宋

又領諸儒款泮宮，車書同處禮應同。
柏庭老影留江月，竹屋寒聲作社風。
坐客語殘香一穗，候人催起鼓三通。
歸來稅冕仍分肉，更覺休官興未窮。
重入昭亭賦二十韻
作者：張孝祥
朝代：宋

我本山中人，對山輒忻然。
蹉跎落世網，欲去常拘牽。
蒼鷹著珠韝，側腦思高騫。
青絲絡奔驥，擺脫意乃便。
抑鬰不自聊，沉冥向誰宣。
長懷昭亭山，積翠摩青天。
下有千柱宮，突兀數百年。
往者雪中游，羣峯玉回旋。
飛閣出木末，下睨春無邊。
堂中二老人，龍象開法筵。
炯炯月在空，浩浩海納川。
應庵默無言，妙處心已傳。
如庵說千偈，微辭諦真詮。
靜極炷爐熏，對床且安眠。
更欲捐冠簪，一簞寄三椽。
此志竟不遂，緇塵亂歸韉。
今朝復何朝，却望山中煙。
縹緲見樓觀，鍾梵聲清圓。
我携九節筇，飛步雲蘿巔。
野牧圖·其一
作者：張孝祥
朝代：宋

吳牛三十角，久與牧相忘。
忽憶淮南路，春風滿柘岡。
野牧圖·其二
作者：張孝祥
朝代：宋

秋晚稻生孫，催科不到門。
人閑牛亦樂，隨意過前村。
金沙堆
作者：張孝祥
朝代：宋

玻璃盆中金作堆，藥房桂棟中天開。
洞庭無底蛟蜃惡，君不喚我那能來。
旁船守風四十日，我行昨夜到磊石。
山頭望君乞杯珓，僮僕歡呼得頭擲。
二更南風轉旗脚，打鼓開船曉星落。
秋光凈洗八百里，亭午投君廟前泊。
斬牲釃酒報君德，君今清都豈其食。
聊須醉飽撐船儂，明日依舊行南風。
金沙堆廟有曰忠潔侯者屈大夫也感之賦詩
作者：張孝祥
朝代：宋

伍君爲濤頭，妬婦名河津。
那知屈大夫，亦作主水神。
我識大夫公，自托腑肺親。
獨醒梗羣昏，聚臭醜一薰。
瀝血摧心肝，懷襄如不聞。
已矣無柰何，質之雲中君。
天門開九重，帝曰哀汝勤。
狹世非汝留，賜汝班列真。
司命馳先驅，太一諏吉辰。
翩然乘回風，脫迹此水濱。
朱宮紫具闕，冠珮儼以珍。
宓妃與娥女，修潔充下陳。
至今幾千年，玉顔凜如新。
楚人殊不知，謂公果沉淪。
年年作端午，兒戲公應嗔。
鑑湖納凉
作者：張孝祥
朝代：宋

鑑湖周圍三百里，極目平波清到底。
荷花歲久生滿湖，人來採蓮唱歌起。
賀家千頃水雲鄉，六月荷花風最凉。
短楫輕舟來斷續，山橫曉月正蒼蒼。
陳仲思以太夫人高年奉祠便養卜居城東茅屋數間澹如也移花種竹山林丘壑之勝湘州所無食不足而樂有餘謂古之隠君子若仲思者非耶乾道戊子六月某同張欽夫過焉裴回彌日既莫而忘去欽夫欲專壑買鄰欽夫有詩某次韻
作者：張孝祥
朝代：宋

平生交游中，此士故耐久。
不折爲米腰，頗袖斲輪手。
卜居并東郭，草草宮一畝。
日課種樹書，箋題徧窗牖。
花草當姬妾，松竹是朋友。
上堂娛偏親，家飯隨野蔌。
客至即舉詩，興來亦沽酒。
清溪遶屋角，高木老未朽。
翻翻荷見背，戢戢魚駢首。
幽觀天所藏，勝踐我獨後。
不因南軒君，茲遊幾時有。
爲君便買鄰，溪南好岡阜。
我喜君亦狂，呼兒挈尊卣。
一灑塵埃胸，快若苗去莠。
夜凉佳月出，人影散箕斗。
恨我當先歸，君能小留否。
隠靜覓杉株
作者：張孝祥
朝代：宋

舊聞隠靜庭前柏，虎嘯龍吟三十秋。
我亦經營一丘壑，無根樹子却須求。
雞籠福地在歷陽將至豐城望一山宛然感之賦詩
作者：張孝祥
朝代：宋

黄茅白葦徑才通，忽見晴嵐掃翠空。
從吏只令俱蜑戶，仙山何許是雞籠。
逢人漸覺交游少，問路仍行盜賊中。
自是粗才合粗使，瘴鄉那得便途窮。
雨中花·夜行船
作者：張孝祥
朝代：宋

一舸凌風，斗酒酹江，翩然乘興東遊。欲吐平生孤憤，壯氣橫秋。浩蕩錦囊詩卷，從容玉帳兵籌。有當時橋下，取履仙翁，談笑同舟。先賢濟世，偶耳功名，事成豈為封留。何況我、君恩深重，欲報無由。長望東南氣王，從教西北雲浮。斷鴻萬里，不堪回首，赤縣神州。
雨中花慢
作者：張孝祥
朝代：宋

一葉凌波，十里馭風，煙鬟霧鬢蕭蕭。認得蘭皋瓊佩，水館冰綃。秋霽明霞乍吐，曙涼宿靄初消。恨微顰不語，少進還收，佇立超遙。神交冉冉，愁思盈盈，斷魂欲遣誰招。猶自待，青鸞傳信，烏鵲成橋。悵望胎仙琴疊，忍看翡翠蘭苕。夢迴人遠，紅雲一片，天際笙簫。
雨入廬山
作者：張孝祥
朝代：宋

夢想羌廬一段奇，經行那得雨追隨。
晴來見說山逾好，勝處如今我自知。
虛室真人珠咳唾，卍庵老子白鬚眉。
并游三士風流甚，袖手傍觀定有詩。
雪晴成五十六字
作者：張孝祥
朝代：宋

鳥烏聲樂作初晴，日到南窗氣象新。
天接瓊瑶三萬頃，樹明組練五千人。
已從炎海消陰盭，更與神皋洗戰塵。
曾侍嚴宸知帝力，隆興借與萬方春。
霜天曉角
作者：張孝祥
朝代：宋

柳絲無力。冉冉縈愁碧。系我船兒不住，楚江上、晚風急。棹歌休怨抑。有人離恨極。說與歸期不遠，剛不信、淚偷滴。
青玉案
作者：張孝祥
朝代：宋

相春堂上聞鶯語。正花柳、芳菲處。有底尊前歡且舞。滿堂賓客，紫泥丹詔，袞袞煙霄路。君王天縱資仁武。要尺箠、平驕虜。思得英雄親駕馭。將軍行矣，九重虛寧，談笑清寰宇。
青玉案
作者：張孝祥
朝代：宋

紅塵冉冉長安路。看風度、凝然去。唱徹陽關留不住。甘棠庭院，芰荷香渚。盡是相思處。龜魚從此誰為主。好記江湖斷腸句。萬斛離愁休更訴。洞庭煙棹，楚樓風露。去作為霖雨。
題吳城廟
作者：張孝祥
朝代：宋

乞得東歸一信風，敬持牲酒扣靈宮。
千尋石甃蒼藤合，百歲神倉赤眚空。
浥浥午陰移岸樹，蕭蕭凉意滿船篷。
杖藜更作僧坊去，借壁題詩却未工。
題塔子寺
作者：張孝祥
朝代：宋

酴醾壓架玉交加，深院無人有落花。
却憶江南田舍樂，旋敲生火煮新茶。
題夏氏莊
作者：張孝祥
朝代：宋

平湖漠漠雨霏霏，壓水人家燕子飛。
欲向湖東問春色，杏花無數點征衣。
題定山寺·其一
作者：張孝祥
朝代：宋

蹇馿夜入定山寺，古屋貯月松風清。
止聞挂塔一鈴語，不見撞鐘千指迎。
題定山寺·其二
作者：張孝祥
朝代：宋

千山蒼茫月東出，萬木擺摇風怒號。
幽人隠几撫羣動，清燈明滅爐煙高。
題屏風送裘甫歸臨川
作者：張孝祥
朝代：宋

不見已四年，既見還作別。
贈以墨竹屏，况此君子節。
歲月不我留，玉立空山陰。
願言無相忘，因風時寄音。
題張仲欽所藏隆茂宗畫登瀛圖
作者：張孝祥
朝代：宋

老隆已死畫筆枯，畫歸天上人間無。
公從何處得此圖，眼明嶺海三歎吁。
天策上將天爲徒，指揮羣龍清八區。
褒鄂英衛供掃除，功成告廟金模胡。
歌童舞女不願渠，乃此數士相爲娛。
鐵面苦口談詩書，直欲措世如唐虞。
老隆妙手神所摹，蒼頭廬兒亦敷腴。
祝公歸直承明廬，願持此道補帝裾。
題斷堤寺·其一
作者：張孝祥
朝代：宋

柔桑細麥綠油油，雲水烘春爛不收。
馬上困來尋歇處，斷堤寺裏半時留。
題斷堤寺·其三
作者：張孝祥
朝代：宋

古寺留春最得多，紫微花畔海棠窠。
無人歲晚同幽獨，古柏陰森著薜蘿。
題斷堤寺·其二
作者：張孝祥
朝代：宋

堤邊楊柳密藏鴉，堤上游人兩髻丫。
可惜行春來較晚，誰家留得碧桃花。
題方務德靜江所作雪觀
作者：張孝祥
朝代：宋

昔日主人今法從，空留偉觀古城隅。
邦人指點思遺愛，我亦先生屋上烏。
題朱元晦所書凱歌卷後
作者：張孝祥
朝代：宋

我詞不足錄，聊以醒渠醉。
更參三十年，當與風子對。
題朱元順浯溪圖
作者：張孝祥
朝代：宋

去年過浯溪，王事有期程。
夜半度湘水，但見天上星。
平生中興碑，夢入紫翠屏。
已辦北歸時，十日窮攀登。
今朝復何朝，忽此短軸橫。
歷歷眼中見，湘山無數青。
白雲著山腰，樓閣秋氣明。
便欲扶短策，下濯滄浪纓。
主人山水仙，妙處心自評。
元順骨已冷，千載交蓋傾。
賞音寄幅紙，益見忠孝情。
題詩疥公畫，託我不朽名。
題梅塢圖
作者：張孝祥
朝代：宋

我曾到梅塢，正自畫不如。
是處有風月，君無懷故居。
題濁醪賦後
作者：張孝祥
朝代：宋

仇公昔釣璜，乃得丹竈術。
閉門養真火，贛甕釀新秫。
酒熟分四鄰，丹成活千人。
窮巷不改樂，一室長如春。
我知酒中仙，歲晚當得度。
乘雲見東皇，請誦濁醪賦。
題玄英先生廟
作者：張孝祥
朝代：宋

木老參天直，江清白日閑。
先生元不死，遺廟亦空山。
文采雲仍似，風流正始間。
平生子嚴子，高處得追攀。
題畫
作者：張孝祥
朝代：宋

權郎筆墨禪，往者屢參請。
斯人骨已朽，妙處一笑領。
題福嚴寺行者堂
作者：張孝祥
朝代：宋

揮毫高山巔，餘墨走龍蛇。
請收今夜雨，爲汝洗袈裟。
題胡敦約山行圖
作者：張孝祥
朝代：宋

松行石磴兩崎嶇，此去長安路更迂。
底箇官儂强健在，葛巾芒屩自騎馿。
題蔡濟忠所摹御府米帖
作者：張孝祥
朝代：宋

生前官職但執戟，身後一字萬金直。
當時雷霆下收拾，世間不復有遺逸。
上清虛皇手自擇，編星爲囊雲作笈。
流鈴擲火守護密，君從何處見真跡。
知君定通玉帝籍，太微垣中賜餘墨。
龍騰虎卧摹不得，想君神授五色筆。
江南鈎鎖腕中力，釵折屋漏千態出。
整整十卷字猶濕，光彩激射海爲立。
平生我亦有書癖，對此戃怳心若失。
口呿汗下屢太息，十日把玩不得食。
作牋天公拜稽首，乞我此老生時一雙手，爲君痛飲百斛酒。
墨池如江筆如帚，一掃萬字不停肘。
題西湖可賦軒
作者：張孝祥
朝代：宋

風光獵獵上烏巾，不那西湖爛熳春。
借我繩床對脩竹，爲君一洗軟紅塵。
題趙知府墓
作者：張孝祥
朝代：宋

翁仲無聲石馬閑，墓門蕭瑟鎖青煙。
故人仰卧青松下，落日孤村聞杜鵑。
題魯如晦通隠
作者：張孝祥
朝代：宋

先生早結社中蓮，覆錦憑熊亦偶然。
不向江湖忘魏闕，故應山澤有儒仙。
十洲便著登瀛士，三徑難留避世賢。
我亦經營一丘壑，問公先乞小壺天。
風洞
作者：張孝祥
朝代：宋

山入烏蠻連越嶲，天開斗野對珠宮。
應憐嶺海長炎熱，乞與清凉萬竅風。
風雨石首呈同行寄荆州僚舊
作者：張孝祥
朝代：宋

昨日離筵酒未醒，今朝風雨暗江亭。
近人積水春全綠，隔岸荒山夜却青。
野吏衣冠行木偶，客船燈火散疎星。
寬程且作三旬約，要看廬山紫翠屏。
餘干趙公頙賢宗室也魏公題其堂曰養正且爲作銘取易頤之義刻碑堂上予過之爲賦詩
作者：張孝祥
朝代：宋

眼裏紛紛不要同，從教三徑滿蒿蓬。
肯來與子談周易，此去何人識魏公。
家近星辰雙闕北，身居煙浪五湖東。
清臺有日占雲氣，一丈豐碑夜貫虹。
驀山溪
作者：張孝祥
朝代：宋

清都絳闋，我自經行慣。璧月帶珠星，引鈞天、笙簫不斷。寶簪瑤佩，玉立拱清班。天一笑，物皆春，結得清虛伴。還丹九轉。凡骨親曾換。攜劍到人間，偶相逢、依然青眼。狂歌醉舞，心事有誰知，明月下，好風前，相對綸巾岸。
驀山溪
作者：張孝祥
朝代：宋

雄風豪雨，時節清明近。簾幕起輕寒，暖紅爐、笑翻灰燼。陰藏遲日，欲驗幾多長，繡工慵，圍棋倦，香篆頻銷印。茂林芳徑，綠變紅添潤。桃杏意酣酣，佔前頭、一番花信。華堂尊酒，但作豔陽歌，禽聲喜，流雲盡，明日春遊俊。
高遠亭和林黄中韻
作者：張孝祥
朝代：宋

簷桷飛翔入太空，下窺廬嶽最高峯。
亭如峴首應遺愛，詩比西湖欲亢宗。
天上喚君從此近，酒邊著我幾時重。
憑闌欲去仍回首，誰與佳名自點胸。
鷓鴣天
作者：張孝祥
朝代：宋

人物風流冊府仙。誰教落魄到窮邊。獨班未引甘泉伏，三峽先尋上水船。斟楚酒，扣湘弦。竹枝歌裡意悽然。明時合下清猿淚，閒日須題採鳳箋。
鷓鴣天
作者：張孝祥
朝代：宋

割鐙難留乘馬東。花枝爭看嫋長紅。袞衣空使斯民戀，綠竹誰歌入相同。回武事，致年豐。幾多遺愛在湘中。須知楚水楓林下，不似初聞長樂鍾。
鷓鴣天
作者：張孝祥
朝代：宋

去日清霜菊滿叢。歸來高柳絮纏空。長驅萬里山收瘴，徑度層波海不風。陰得遍，嶺西東。天教慈母壽無窮。遙知今夕稱觴處，衣彩還將衣繡同。
鷓鴣天
作者：張孝祥
朝代：宋

又向荊州住半年。西風催放五湖船。來時露菊團金顆，去日池荷疊綠錢。斟別酒，扣離弦。一時賓從最多賢。今宵拼醉花迷坐，後夜相思月滿川。
鷓鴣天
作者：張孝祥
朝代：宋

可意黃花人不知。黃花標格世間稀。園葵裛露迎朝日，檻菊迎霜媚夕霏。芍藥好，是金絲。綠藤紅刺引薔薇。姚家別有神仙品，似著天香染御衣。
鷓鴣天
作者：張孝祥
朝代：宋

子夜封章扣紫清。五霞光裡佩環聲。驛傳風火龍鸞舞，步入煙宵孔翠迎。瑤簡重，羽衣輕。金童雙引到通明。三湘五管同民樂，萬歲千秋與帝齡。
鷓鴣天
作者：張孝祥
朝代：宋

憶昔彤庭望日華。匆匆枯筆夢生花。鬱輪袍曲慚新奏，風送銀灣犯鬥槎。追往事，甫新瓜。飛蓬何事及蘭麻。一江湘水流餘潤，十里河堤築淺沙。
鷓鴣天
作者：張孝祥
朝代：宋

憶昔追遊翰墨場。武夷仙伯較文章。琅函奏號銀臺省，氈筆書名御苑牆。經十載，過三湘。橫楣麗錦照傳觴。醉餘吐出胸中墨，只欠彭宣到後堂。
鷓鴣天
作者：張孝祥
朝代：宋

日日青樓醉夢中。不知樓外已春濃。杏花未遇疏疏雨，楊柳初搖短短風。扶畫鷁，躍花驄。湧金門外小橋東。行行又入笙歌裡，人在珠簾第幾重。
鷓鴣天
作者：張孝祥
朝代：宋

晝得遊嬉夜得眠。農桑欲遍楚山川。問看百姓知公否，餘子紛紛定不然。思主眷，酌民言。與民稱壽拜公前。只將心與天通處，合住人間五百年。
鷓鴣天
作者：張孝祥
朝代：宋

月地雲階歡意闌。仙姿不合住人間。驂鸞已恨車塵遠，泣鳳空餘燭影殘。情脈脈，淚珊珊。梅花音信隔關山。只應楚雨清留夢，不那吳霜綠易斑。
鷓鴣天
作者：張孝祥
朝代：宋

桃換肌膚菊換妝。只疑春色到重陽。偷將天上千年豔，染卻人間九日黃。新豔冶，舊風光。東籬分付武陵香。尊前醉眼空相顧，錯認陶潛是阮郎。
鷓鴣天
作者：張孝祥
朝代：宋

楚楚吾家千里駒。老人心事正關渠。風流合是階除玉，愛惜真成掌上珠。紆彩綬，薦芳壺。老人還醉弟兄扶。問將何物為兒壽，付與家傳萬卷書。
鷓鴣天
作者：張孝祥
朝代：宋

浴殿西頭白玉堂。湘江東畔碧玉幢。北辰躔次瞻星象，南國山川解印章。隨步武，謝恩光。送公歸趣舍人裝。它年若肯傳衣缽，今日應須傳壽觴。
鷓鴣天
作者：張孝祥
朝代：宋

瞻蹕門前識個人。柳眉桃臉不勝春。短襟衫子新來棹，四直冠兒內樣新。秋色淨，曉妝勻。不知何事在風塵。主翁若也憐幽獨，帶取妖饒上玉宸。
鷓鴣天
作者：張孝祥
朝代：宋

舞鳳飛龍五百年。盡將錦繡裹山川。王家券冊諸孫嗣，主第笙歌故國傳。居玉鉉，擁金蟬。祗今門戶慶蟬聯。君侯合侍明光殿，且作橫槎海上仙。
鷓鴣天
作者：張孝祥
朝代：宋

詠徹瓊章夜向闌。天移星斗下人間。九光倒影騰青簡，一氣回春繞絳壇。瞻北闋，祝南山。遙知仙仗簇清班。何人曾侍傳柑宴，翡翠簾開識聖顏。
鷓鴣天
作者：張孝祥
朝代：宋

阿母蟠桃不記春。長沙星裡壽星明。金花羅紙新裁詔，貝葉旁行別授經。同犬子，祝龜齡。天教二老鬢長青。明年今日稱觴處，更有孫枝滿謝庭。
鸞溪
作者：張孝祥
朝代：宋

蒼龍翔舞餘千仞，瀑水奔流欲百盤。
定自山靈憐寂寞，故教臨鏡有窺鸞。
鹿鳴燕
作者：張孝祥
朝代：宋

明庭下溫詔，方岳貢羣賢。
巢鳳山中客，栖鸞地上仙。
魚龍回夜水，鵰鶚在秋天。
添種家鄉桂，歸途快著鞭。
麒麟硯滴分韻得文字
作者：張孝祥
朝代：宋

素王西狩麟，筆削昌斯文。
茂陵一角獸，妙語聞終軍。
壯哉筆硯間，英姿欲拏雲。
名參龜龍瑞，威掃狐兔羣。
豈獨濡毫端，政爾清妖氛。
會當獻君王，玉殿春夜分。
輸寫胸中奇，恩波被無垠。
黄升卿送棕鞋
作者：張孝祥
朝代：宋

編棕織蒲繩作底，輕凉堅密穩稱趾。
帝庭無復夢絲絇，上客還同貺珠履。
我家江南山水窟，日日行山勞屐齒。
感君投贈欲別時，布襪青鞋從此始。
亨衢知子方著脚，直上雲霄三萬里。
泰階歷盡却歸來，赤舄一雙應几几。
黄子餘自海昏見予於九江欲行爲賦此詩
作者：張孝祥
朝代：宋

昔我初識君，乃在潯陽城。
却數已十年，此地還見君。
積雨楚水高，落日淮山明。
我病不舉酒，何以娛佳賓。
我行不可留，明復與君別。
悠悠千里情，還當付明月。
黄州
作者：張孝祥
朝代：宋

平生聞赤壁，今日到黄州。
古戍參差月，空江浩蕩秋。
艱難念時事，留滯豈身謀。
索索悲風裏，滄浪亦白頭。
黄陵廟
作者：張孝祥
朝代：宋

百世黄陵廟，凄凉屋數間。
只憐斑楚竹，那記赭湘山。
訪古韓碑在，徵歌屈些閑。
虞嬪更堯女，莫入水仙班。
黄龍侍者本高覓詩
作者：張孝祥
朝代：宋

高禪本儒冠，誰令著伽黎。
勞渠千里來，贈我一卷詩。
句法有源流，人物乃清苦。
不用追九僧，政須越諸祖。
君家寒巖師，今代僧中龍。
持此送君行，更去問乃翁。
齊安郡夫人挽章
作者：張孝祥
朝代：宋

儲祥吳越王家子，媲德蓬萊閣上仙。
湯沐幾年開大國，笄珈長夜揜窮泉。
鸞臺曉月悲塵鏡，鳳軫春風泣斷弦。
木落荄枯何限恨，藁砧應賦悼亡篇。
齊山
作者：張孝祥
朝代：宋

江山平遠三千里，水石嵌空二百巖。
地闢天開成洞府，峯回路轉有精藍。
九華却立纔堪倚，萬井橫陳我所監。
欲賦齊山無傑句，夢中危壁尚巉巉。
龜潭
作者：張孝祥
朝代：宋

浯溪見渠文字古，龜潭有此竹石幽。
王孫賣藥城市去，江雨過時余獨遊。
龜齡侍御以番陽士子之意作五峰亭且賦詩某敬和
作者：張孝祥
朝代：宋

廬山真滿眼，秀句憶東坡。
但遣佳名易，懸知得士多。
雲霄身已近，星象手能摩。
太守文章伯，風行水自波。
龜齡携具同景盧嘉叟餞別於薦福即席再用韻賦四客詩
作者：張孝祥
朝代：宋

使君領客訪金仙，小隊旌旗錦一川。
我欲采芝非辟世，公當立極要擎天。
詩聲政爾容傳稿，僧律何嘗禁割鮮。
一笑番陽逢歲熟，問公鐘磬幾時編。
七月二十四日山中已寒二十九日處暑
作者：張嵲
朝代：宋

塵世未徂暑，山中今授衣。
露蟬聲漸咽，秋日景初微。
四海猶多壘，餘生久息機。
漂流空老大，萬事與心違。
七月二十日忽有青蠅翔舞坐隅揮之不去
作者：張嵲
朝代：宋

每見營營止樊棘，不應遺矢未央宫。
恐報苻堅筆端事，自疑今在洒心中。
七月二日大風作一晝夜方止土人云此風潮信也三首·其一
作者：張嵲
朝代：宋

風不終朝聞老氏，撼山今既一期餘。
得非造化誇能事，要使人無盡信書。
七月二日大風作一晝夜方止土人云此風潮信也三首·其三
作者：張嵲
朝代：宋

風潮初見土人云，始愧鯫生泥昔言。
卻以所經疑柱史，著書應祗爲中原。
七月二日大風作一晝夜方止土人云此風潮信也三首·其二
作者：張嵲
朝代：宋

後世新奇方競出，難持古語對時云。
欲將老氏飄風語，刋剟還同火浣文。
七月初四日小雨後遊步水邊
作者：張嵲
朝代：宋

雨止林葉浄，遊步喜川平。
停午衆陰寂，山高一蟬鳴。
境静道心熟，世疏塵慮輕。
凉飈颯已至，自適羲皇情。
三月二日奉詔赴西園曲宴席上賦呈致政開府太師三首·其一
作者：張嵲
朝代：宋

幅巾私第已歸休，當宁虚懷更款留。
避寵雖辭持節冊，送行猶用濟川舟。
城南舊圃扄花洞，洛下新莊引御溝。
詔諭兩京居密邇，不妨乘興往還游。
三月二日奉詔赴西園曲宴席上賦呈致政開府太師三首·其三
作者：張嵲
朝代：宋

昔美都門祖二疏，太冲篇詠貴良圖。
不聞賓主俱公鼎，未見篇章出寶跗。
河嶽英靈添賦咏，都人士女競歡娱。
皆言元老歸休盛，恩禮便蕃自古無。
三月二日奉詔赴西園曲宴席上賦呈致政開府太師三首·其二
作者：張嵲
朝代：宋

邦人欽佇見儀刑，詔使相望對寵靈。
位冠三公師尚父，躬全五福壽康寧。
久留行色春過半，乍别天顔涕欲零。
誰識上心優老意，從行仍許鯉趨庭。
上二溪山
作者：張嵲
朝代：宋

積雨連日夜，敢謂今旦晴。
綠彩泛林端，愛此朝景明。
晨炊肅徒馭，結束方上征。
千巖屹穹隆，萬壑臨峥嶸。
誰知有微逕，在此蒼翠屏。
昔聞五尺道，馳心已伶俜。
今朝復何朝，冒此絕險行。
側路不容足，下瞰千仞阬。
步武一蹉跌，隕身如建瓴。
避地本愛死，兹行豈偷生。
籃輿仗傖人，崎嶇信所經。
下爲崖石礙，上苦蘿蔓攖。
陰巖多沮洳，泥苔汏相仍。
薄暮雨欲來，白雲起如蒸。
稍觀前山暗，已復如懸繩。
行行入中林，心悸萬皷鳴。
三泉如雪翻，競瀉石上聲。
值此絕世景，避賊難爲情。
路轉復臨川，濁流方滿盈。
波神恣桀鷔，勢欲丘壑平。
雄張擁行潦，河瀆將抗衡。
我方媚斯水，敢誇海若名。
呌度雨踰急，山烟深杳冥。
捨棹即絕壁，扶持陟碐層。
經行細石墜，十步九戰兢。
羊腸與三塗，其險莫與京。
叱馭匪前哲，但覺微命輕。
須臾至田家，茅茨耿清燈。
篝火燎衣濕，坐使愁慮并。
夜雨喧客耳，羈夢何由成。
平明起長望，重陰竟四瞑。
嘉禾垂壠病，惡木連山榮。
兵荒兼歲惡，吁嗟此黎氓。
泥水方自蔽，出門諒何能。
窮居未覺苦，籬外長峰青。
上分水嶺
作者：張嵲
朝代：宋

夜半風撼山，苦雨歇初曉。
高峰吹成冰，草樹葉盡縞。
行行入雲中，稍稍臨木杪。
恍疑天宇近，漸覺溪溜小。
挺身陵絕頂，夐與人代杳。
篁竹互蒙籠，岡巒亘縈繞。
乃知七閩境，如此平地少。
攻擊固其然，割據亦可考。
始悟淮南書，鋪陳苦未了。
右顧遠中原，前瞻臨嶺嶠。
邊馬猶亂華，淮濆尚雲擾。
故鄉豈不懷，甘心混蠻獠。
九夷儻可歸，吾願從高鳥。
上庸
作者：張嵲
朝代：宋

天將層嶂限中原，獸狀禽心類百蠻。
横木架橋来渡水，搴茅茹火去燒山。
尋巫問事看龜意，带穗收禾禦歲艱。
非是投荒魑魅侣，時清猶賴可東還。
上楮平山
作者：張嵲
朝代：宋

層陰生萬里，歲晚嵐霧昏。
終日轉盤道，那知入寒雲。
忽上最高頂，劃見衆山繁。
嵯峨揷蒼旻，迫窄塞厚坤。
俯仰混一氣，眺聽屬無垠。
直欲遡豐隆，逝將排帝閽。
小臣敢上訴，邊塵暗中原。
天寧忍下土，厭此豺虎群。
庶幾動真宰，一洗戎馬氛。
此意復茫昧，側佇揚精魂。
下馬橋
作者：張嵲
朝代：宋

悠悠望深松，置馬長路側。
豈爲服誓言，良以尊舊德。
丙寅三月憫雨既雨患未足
作者：張嵲
朝代：宋

别墅相望漢水傍，少年不省問豐荒。
那知五十叨爲郡，日爲邦人慮雨暘。
中秋四十一弟歸自豫章
作者：張嵲
朝代：宋

老病罷搜句，空對秋月明。
寂寥天宇逈，慘慄夜氣清。
松門委餘照，蕭散此閒行。
歸来坐庭除，濁酒聊自傾。
但喜親愛會，豈謂賞心并。
回思故園夜，惻愴獨緘情。
久雨
作者：張嵲
朝代：宋

秋末結層陰，風雨連歲暮。
寒空暗霏微，曠野流雲霧。
居人蔽蓬茅，行子悲道路。
紛紛天地間，劇易隨所務。
獨有掩闗人，存真唯內顧。
乘舟阻風
作者：張嵲
朝代：宋

平生所遇悉堪咍，往返江湖知幾回。
長是扁舟阻風浪，羡他舟楫掛帆来。
乘舟阻風
作者：張嵲
朝代：宋

澤國天低星斗濕，疾風吹波作山立。
岸頭草木皆震動，雞犬鳴吠紛相及。
通宵萬竅無停聲，平明更作春濤驚。
青天東下日杲杲，風伯盛怒何當平。
人言航河只一葦，咫尺猶須論萬里。
乃知世事不可期，指點舟人轉船尾。
常悲無梁越長川，我今操舟翻百難。
平生所遇半如許，豈獨此事堪長歎。
吁嗟屏翳真可鄙，歲歲祠官費秩禮。
我聞敵騎南渡年，萬里長江波不起。
九日·其一
作者：張嵲
朝代：宋

重陽述令序，景物自爲嘉。
易辦如江酒，難浮似粟花。
追遊疑所務，寄興眇無涯。
舊俗臺應廢，何人杖馬檛。
九日·其二
作者：張嵲
朝代：宋

九日空山裏，乘高感歲華。
霜風翻絳葉，晴日亂黄花。
積雨饒新徑，荒林足亂雅。
連年頻避地，憔悴客田家。
九日三首·其一
作者：張嵲
朝代：宋

南國窮秋冷尚賖，隨時遊矚自堪嘉。
且欣一雨山争出，休歎重陽菊未華。
佳客逢秋宜得句，道人酌酒似烹茶。
人生勝日須行樂，豫去昏鴉作陣斜。
九日三首·其一
作者：張嵲
朝代：宋

白雲冒山頂，流闊作深青。
平林如屯雲，中有楓葉頳。
濕烟聚合散，小雨時漂零。
公庭盡日閒，停午聞雞聲。
還如在山間，契此適野情。
老菊不作花，秋蝶轉伶竮。
獨坐玩物變，萬事與心冥。
遠懷韋蘇州，覔句非爲名。
興至一摛辭，工拙子無攖。
妍媸理不無，要非心所營。
九日三首·其三
作者：張嵲
朝代：宋

九日當年菊蕊遲，今年庭下半芳菲。
禾收原野將成廪，楓落江湖欲授衣。
何處好山饒勝概，擬攜家釀趁晴暉。
病衰不復能捜句，聊插紅茰滿帽歸。
九日三首·其三
作者：張嵲
朝代：宋

夏衣著體輕，曉氣蒸嵐濕。
清池湛城闉，微風爲磨拭。
今朝乃重九，萬木猶故碧。
芙蕖久退紅，衰蒲尚森戟。
歲豐農務閒，林間聞組織。
天涯一杯酒，勝日同此席。
論交真臭味，不必須舊識。
高談璨齒白，謔浪發頰赤。
向會喜今逢，追思多古昔。
千年龍山盛，坐客看落筆。
平生跌宕意，尋勝窮履屐。
領會苟在心，傍人笑脫幘。
故爲牛山會，遽作兒女泣。
古人欣佳名，且用永今日。
百年如過鳥，萬事何損益。
唯思快雨來，窗竹聽夜滴。
杯行莫暫停，城烏歸已急。
林壑暮氣生，疏鐘耿明夕。
尚餘古今囊，冥搜句新得。
九日三首·其二
作者：張嵲
朝代：宋

憶昔陶元亮，閒居愛重九。
秋菊雖滿園，無錢得沽酒。
悵望平野中，壺漿俄見讎。
開罇對來使，舉盞屬層岫。
自古節士中，高情復安有。
古人重出處，一往不復又。
俯仰愧前躅，留滯成衰朽。
名玷金閨籍，事落田夫後。
無地可扶犂，有鄉但回首。
黄花開已晚，紅萸猶可嗅。
閉户無雜賓，獨理槽牀溜。
九日三首·其二
作者：張嵲
朝代：宋

登高未用懷郪縣，少異誰能識孟嘉。
歲歲青罇常有酒，年年黄菊未逢花。
分將默坐更捜句，肯以銜盃當飲茶。
且莫憑欄傷極目，人間秋日易西斜。
九月十四日登崇山晚歸
作者：張嵲
朝代：宋

陽精天際滅，暮色望中生。
嵐氣侵衣薄，山風墮葉輕。
林空霜月迥，沙白夜江明。
雲裏相呼雁，翩翩尚遠征。
予寓居麻子山自入冬以後大小雪凡十餘作傳聞平地已有春意而兹山偪臘復雪寒威特甚
作者：張嵲
朝代：宋

荒山絕頂受春遲，幾見冰花散陸離。
江國凝思唯把酒，雲林注目又成詩。
修篁壓路增幽意，初月臨空耿素姿。
寧有扁舟可乘興，柴門惆悵獨移時。
二月二十四日至魏塘七首·其一
作者：張嵲
朝代：宋

桃花零落怨春回，松下朱門向水開。
燕子不知非舊客，依然還取故巢来。
二月二十四日至魏塘七首·其七
作者：張嵲
朝代：宋

今朝自撒窗前柵，决眥雙鳬没綺塍。
便是提封無限界，不憂閩陌誤東陵。
二月二十四日至魏塘七首·其三
作者：張嵲
朝代：宋

青葉生林啼鳥新，出門逢水不逢人。
楊花滿地披重蠒，不信人間有暮春。
二月二十四日至魏塘七首·其二
作者：張嵲
朝代：宋

茫茫白水環虚市，股引清渠繞梵宫。
一夜春風入高柳，怳如身在海濤中。
二月二十四日至魏塘七首·其五
作者：張嵲
朝代：宋

病起清羸廢酒巵，茶煙聊復颺輕颸。
卜居便作千年計，會見蟠桃著子時。
二月二十四日至魏塘七首·其六
作者：張嵲
朝代：宋

一行疏柳對柴門，又見荒煙上晚村。
日日牆陰觀日影，人生消得幾黄昏。
二月二十四日至魏塘七首·其四
作者：張嵲
朝代：宋

雨罷青枝猶裊裊，風餘紫燕故翩翩。
垂簾竟日無餘事，庭草雖長不用鞭。
二月五日晚閒步於庭日且下有青雲如遠山状望之不厭作絕句以遣興
作者：張嵲
朝代：宋

亂後有誰三徑足，日長如我幾人閒。
夕陽盡處春容好，更賴青雲作遠山。
五月二十四日宿永睦將口香積院僧軒東望甚遠滿山皆松檜聲三首·其一
作者：張嵲
朝代：宋

遠投僧舍青煙畔，夾路松音鐘磬幽。
試倚危軒望鄉邑，三巴日暮遠峰稠。
五月二十四日宿永睦將口香積院僧軒東望甚遠滿山皆松檜聲三首·其三
作者：張嵲
朝代：宋

峰巒綿亘幾千里，半霽半陰輕靄中。
僧房借榻睡初足，滿谷笙篁松檜風。
五月二十四日宿永睦將口香積院僧軒東望甚遠滿山皆松檜聲三首·其二
作者：張嵲
朝代：宋

煙嵐雲樹兩微茫，遷客西來正望鄉。
若值秋風小搖落，祇應無奈九回腸。
五月二十四日自達州至永睦縣投宿廢學即事書懷
作者：張嵲
朝代：宋

學廢鄉校空，鳥雀欲據有。
甚雨晚来晴，循簷厭黄口。
巴水亦能大，一暮沒堤柳。
落照滿漲川，歸雲翼山岫。
達州去未遠，望望空回首。
母老兒未齚，何苦事西走。
輕生冒畏塗，用意在升斗。
三復禱雨辭，此道廢已久。
恭聞賢侍郎，求才如恐後。
密置鄭莊驛，屢接鬷蔑手。
英俊頗雲集，巖穴猶輻湊。
菅蒯且不遺，豈獨棄枯朽。
矧嘗辱英盻，屢以温言授。
私心頗感激，嘗欲事奔走。
攪衣中夜起，頮面不盡垢。
平生慕藺心，已在轅門右。
某也濩洛人，時命大不偶。
讀書慕經濟，頗亦略句讀。
雅意死知已，且復羞自售。
耻爲轅下駒，終若喪家狗。
遭亂乏禄食，避地闕田畝。
栖栖窮塗間，但未操井臼。
我公寕忍茲，無令混樵叟。
仇氏園
作者：張嵲
朝代：宋

修竹青冥山翠合，圓荷枯倒水禽飛。
造門休問林塘主，暫借閒窗負暖暉。
仇氏園
作者：張嵲
朝代：宋

泠泠竹日澹疏籬，狖狖溪流注小池。
紅菡白蘋當夏日，冷煙寒雨過秋時。
主人頤燕閒情適，客子經過心事違。
行役怱怱無麗句，漫批山木寫吾詩。
今春花卉盛時黄霧連十餘日不觧久不作詩偶成
作者：張嵲
朝代：宋

病覺詩思竭，年華奈若何。
亂花欺客恨，黄霧作春魔。
地僻交遊絕，庭空鳥雀多。
亂離從節變，不復嘆蹉跎。
代王侍郎送程尚書赴信州三首·其一
作者：張嵲
朝代：宋

化龍陂逈照旌旗，懷玉峰高緩馬覊。
地接鄉關猶晝錦，人從國老借元龜。
一州如斗何勞者，六合同風要在兹。
此去未能温坐席，卻隨春到鳳凰池。
代王侍郎送程尚書赴信州三首·其三
作者：張嵲
朝代：宋

君王鍾意撫斯民，不惜朝端屈老臣。
連錦麾毫千字寵，黄金横带萬釘珍。
長安日近恩光邇，刺史天高惠政新。
我愧仙巖舊猿鶴，依然軒冕縳閒身。
代王侍郎送程尚書赴信州三首·其二
作者：張嵲
朝代：宋

德望居朝大吕輕，眷思難怫丐歸情。
履聲暫去端門曉，刀夢新占虎節榮。
有道致君三任喜，無心貪寵一麾行。
天衷祗恐思耆舊，不待黄堂報政成。
仲冬冬至後
作者：張嵲
朝代：宋

仲冬冬至後，春從九地回。
去年逢春在此寺，今年復向此寺逢。
春來春去無復見花草，但有東風刮地如驚雷。
人生七十能幾時，四度逢春祇在斯。
祠官不復更遞代，直若倉庾氏，久任無年期。
大農賦禄隨官品，豐儉由來皆有分。
空儘天年在世間，饑飽死生皆不問。
癃老非才固應爾，豪俊當年亦爲此。
謂非貶謫實纍囚，謂是歸田猶禄仕。
憶昔漢唐與本朝，咸有自新及起廢。
如今豈無大眚及溥天，不在他時洒心例。
人生如寓年年老，歲歲彫零人漸少。
莫嫌四見魏唐春，尚得逢春到華皓。
祠官之設自何時，聞是元豐宰相之所爲。
欲擯老成皆不用，託於優假創斯規。
當時弊政出一切，豈謂瘡疣後世遺。
専寵持權事雖巧，榮華寧得多時好。
君不見金陵零落故相家，一如寂寞韶陽廟。
何子應金華書院寄題
作者：張嵲
朝代：宋

平生子何子，自贊如柳州。
昨緣功名迕，悞落西南陬。
借宅備三徑，讀書窮九丘。
身與蒼梧閒，心同湘水悠。
時爲鮑謝句，自作商聲謳。
入户山嶷嶷，垂簷竹修修。
不携東山妓，居是東山流。
子長擅史冊，傳家稱故侯。
矧君外王父，晚嘗陳帝猷。
君傳衣鉢久，軒昂似前修。
勿以一跌故，便欲榮菟裘。
解手舊年永，寄書新歲稠。
君其自貴珍，遄歸侍凝旒。
余夫人挽詞
作者：張嵲
朝代：宋

弱歲承蘋藻，慈和內政惇。
辛勤立門戶，壽考見曾孫。
寵秩官封貴，徽音琬琰存。
新阡卜何許，當可萬家屯。
余所寓僧舍蜂筒忽散去僅留其半僧云分蜂時每如此尋復追求再得之貯以别龕感而成詩
作者：張嵲
朝代：宋

每逢晴日競飛飜，忽爲群居負責言。
甘美日充辭豢養，蟠藏歲久念騰騫。
趨衙乍覺朋曹少，分邑疑因支庶繁。
莫便無情同燕雀，階除得食語喧喧。
余於今年二月初一日夜夢中與劉彦禮兄弟水邊飲酒賦詩曾記所作元八句忘其餘今足成之
作者：張嵲
朝代：宋

夢裏相逢竟是非，人生皆夢亦何疑。
花邊置酒行杯速，石上聽泉得句遲。
千里幸能申闊積，一歡何必是前期。
諦觀石火光中事，慮不長於未覺時。
余於六月初三日泛舟至奇石洞留題洞中一首
作者：張嵲
朝代：宋

世人應未到，若士或曾遊。
岸隔千峰秀，門臨萬瀨愁。
蜺旌疑可遲，丹洞擬深投。
歸去誇塵侣，城闉鶴暫留。
信美亭二首·其一
作者：張嵲
朝代：宋

北眺逼山樊，南瞻近津滸。
登兹一消憂，信美仍吾土。
信美亭二首·其二
作者：張嵲
朝代：宋

躡屐上危岑，策杖臨孤嶼。
来往自忘疲，於此時延佇。
借居
作者：張嵲
朝代：宋

借屋得修竹，復近清江湄。
衡門獨看雪，衆物有餘姿。
幽鳥下庭静，野泉通櫂遲。
既諧避世心，况與塵事違。
幸無井臼勞，未免親鋤犂。
已放西山燒，種粟方俟時。
此外復何作，閉門但成詩。
偪冬至小雪
作者：張嵲
朝代：宋

落葉將埋徑，林寒欲刺天。
情凝遥嶺外，雪墜草堂前。
竹密潛增響，梅疏欲鬬妍。
紛紛迷遠樹，整整度清川。
未擬乘高看，惟思擁褐眠。
衡門聊騁望，憔悴廹新年。
偶成寄致宏
作者：張嵲
朝代：宋

爲問邉城客，經春復若何。
孤生寛意少，游子苦顔多。
青壁題詩處，澄潭載酒過。
塞垣風色惡，應憶舊雲蘿。
偶成梅詠三首·其一
作者：張嵲
朝代：宋

開時都不值繁華，結實調羮尚有誇。
若語當年上春事，總輸凡木後開花。
偶成梅詠三首·其三
作者：張嵲
朝代：宋

霧態風姿紫府仙，直疑清夜降羊權。
不知老大心灰久，香氣撩人似昔年。
偶成梅詠三首·其二
作者：張嵲
朝代：宋

故園微路遶江干，常記開時偪歲寒。
萬里臨風驚老眼，卻疑還是霧中看。
元日
作者：張嵲
朝代：宋

摧頽那覺是華年，城郭衣冠競彩鮮。
寒雨連天無事出，卧聽簷溜似山泉。
入峡
作者：張嵲
朝代：宋

天秋萬象静，雲横亂峰起。
已下微王山，入峡自兹始。
驚湍扵此盡，安流澹如砥。
兩山鬰嵳峩，壁立相對峙。
上凌空崇外，下插渌浄底。
層巖碧樹滋，洄潭丹葉委。
舟行石罅中，江流瓮城裏。
舉頭天若带，墮此清瀰瀰。
忽驚龕巖大，奔浪喧客耳。
魚陀考方言，歲出魚萬尾。
水邊菖蒲青，石上土花紫。
淙流来不絕，無由訪源委。
俄經陳佗洞，斬絕不容趾。
土人若猿猱，躋攀因葛藟。
燃火入其中，數丈神披靡。
睹兹泉壑迥，始覺化工偉。
投身西南陬，肆意閲奇詭。
是邦不生人，境勝乃如此。
寕非造物初，意盡向山水。
神驚畏石墜，志豁欣樹美。
窮探日易晚，惜去船欲舣。
徐聞湧波濤，漸見山峛崺。
奇觀忽鶩過，我興方未已。
賴此慰羈愁，無庸傷轉徙。
入峡詩
作者：張嵲
朝代：宋

微王大峡何崢嶸，疊嶂層巒礙飛鳥。
石壁排空何可鑿，拽雲蒸霧無昏曉。
凝思天地始胚胎，清川一道何從来。
聯峰既非巨靈擘，絕岸不聞神禹開。
兩山中斷緣何許，異事人傳向開府。
鑿石穿雲神鬼愁，至今行跡行人睹。
從此奔流出亂山，東匯沮漳入荆楚。
鱗鱗山樹經寒碧，枝侵雨露根連石。
境勝應来仙馭遊，巖深定有蛟龍宅。
君侯事跡已煙沉，流水年年石上深。
山川不改時代積，徒使人興萬古心。
土人事神何敢侮，桂酒春秋荐椒糈。
衎衎巫歌神降時，森森廟樹来風雨。
入瞿塘峡
作者：張嵲
朝代：宋

瞿塘深窈窕，翠氣曉空濛。
亂石增驚浪，長灘激迅風。
舟行天壍內，身在夾城中。
絕壁皆侵漢，于兹識禹功。
內人斜二首·其一
作者：張嵲
朝代：宋

當日承恩向壁門，今同傖鬼落荒村。
丘墳埋没生秋草，人事如斯詎可論。
內人斜二首·其二
作者：張嵲
朝代：宋

山色依依水自流，內人斜畔最堪愁。
荒榛蔓草縈寒骨，更有何人弔杜秋。
六月初七日雨小止遊蒲溪臨獨木橋而還
作者：張嵲
朝代：宋

石岩兩相束，竹樹交柯綠。
因聽林外聲，遂來幽澗曲。
濕煙深不散，淺瀨漂寒玉。
木杪見雲生，前峰聊注目。
六月初八日過龍洞納凉樹陰下酌泉待月而行
作者：張嵲
朝代：宋

絕壁不带土，一目千仞青。
何年架危閣，窱窕陵青冥。
仰觀衆樹姿，俯聽大壑聲。
山空響互答，隠轔心所驚。
人生幾何時，冒此絕險行。
雖獲須臾快，未償百年生。
龍洞視正黑，水爲琴筑鳴。
層巖積陰厚，六月如寒冰。
泉甘聚壑小，洞深秘神靈。
天設境自絕，地近人乃輕。
獨坐蔭佳桂，峰高日西傾。
薄暮來者少，長風始清泠。
賞會匪初望，徘徊但含情。
坐見山月上，衆景紛縱横。
密林棲鳥定，始復事前征。
再到竹山
作者：張嵲
朝代：宋

衰草連雲鴉亂飛，荒城寂歷澹寒曦。
屋廬燒盡民居少，祗有青山似昔時。
再次前韵六首·其一
作者：張嵲
朝代：宋

曩日不緣逃暑至，今朝端爲探春来。
梅花落去香渝烈，去去還應首重廻。
再次前韵六首·其三
作者：張嵲
朝代：宋

齊國饋時堪出走，東山攜處未生憎。
道人莫謂全無念，行樂須知此日曾。
再次前韵六首·其二
作者：張嵲
朝代：宋

若認諸空猶是妄，莫言衆有便非真。
今朝試遣木居士，問取頭陀菴裏人。
再次前韵六首·其五
作者：張嵲
朝代：宋

野泉決決貫城来，紅紫商量次第開。
尚想梅横卻月觀，遥知雲雨暗陽臺。
再次前韵六首·其六
作者：張嵲
朝代：宋

晴空杳杳冥鴻遠，阿閣沉沉社燕回。
酬酢風光堪一醉，卻虞蜂蝶浪相猜。
再次前韵六首·其四
作者：張嵲
朝代：宋

亂蕊晚迎晴日暗，疏枝逈映暮山長。
蕭然一榻安禪夜，細雨輕風爲發香。
再次韵寄朱希真二首·其一
作者：張嵲
朝代：宋

一舍徒相望，書來秖細行。
野梅行欲盡，幽興詎能忘。
老去尤耽句，春来更憶鄉。
看看過寒食，北望一霑裳。
再次韵寄朱希真二首·其二
作者：張嵲
朝代：宋

初喜花明炬，還愁柳墮綿。
時須盃裏物，聊費杖頭錢。
天上足官府，人間有地仙。
卻慚營道嬾，渾似逆風船。
再經蒲溪往年避地處
作者：張嵲
朝代：宋

淹流既失策，賊至甘遠屏。
往歲憶曾遊，逕路猶可省。
今来冬向除，昔至夏方永。
山寒竹樹疏，歲陰雲霧冷。
破屋今已無，荒筠蔓枯穎。
昔人安在哉，經過涕垂領。
冒小雨晚出
作者：張嵲
朝代：宋

霜稻收餘壠畝空，雨容和霧晚溟濛。
出門忽見丹青樹，腸斷家山柿葉紅。
冒雪早行
作者：張嵲
朝代：宋

每憶西山千丈秀，雲霾對面失空青。
千林夜雪無人跡，獨策羸驂带曉星。
凌雲見桃花
作者：張嵲
朝代：宋

曠卻相隨不相識，主翁翻作白頭新。
桃花未見不曾失，拈出還成埋没人。
出峡
作者：張嵲
朝代：宋

牽舟已出峡，何旦復當還。
蒲溪應漸近，已見宋平山。
出微王峽讀子厚詩恍然偶作二絕句·其一
作者：張嵲
朝代：宋

西來一水古今綠，峽裏諸山天下奇。
非是愚溪溪上客，未應輕作此山詩。
出微王峽讀子厚詩恍然偶作二絕句·其二
作者：張嵲
朝代：宋

驚湍絕壁窮天險，山水如斯世莫知。
林邑峰巒瘴江水，發揮須待柳州詩。
出見桃花盛開
作者：張嵲
朝代：宋

青林擁蕭寺，况乃在山陰。
出見桃花發，方知春已深。
出順陽
作者：張嵲
朝代：宋

浮雲作曉陰，未放寒日光。
平岡連縣郭，草樹鬰蒼蒼。
清溪貫其中，可以一葦航。
西流合漢沔，水外山微茫。
紅葉明碧林，下有寒菊芳。
蜂蝶紛已去，無風徒自香。
我欲寄所思，遠在天一方。
安得千里足，寛余九回腸。
初夏
作者：張嵲
朝代：宋

孟夏忽已至，雨餘草木荒。
俯澗有驚泉，仰林無遺芳。
山中歲事晚，是日農始忙。
布穀鳴遠林，田家競農桑。
故園今何爲，默默心獨傷。
初夏已晚山中即事
作者：張嵲
朝代：宋

山雲倐忽自晴陰，積雨門楥蔓草侵。
一带清川供極目，千重沓嶂伴微吟。
雄鳩鳴處園林密，白鳥飛来溝水深。
麥秀桑柔夏方永，不堪時序苦侵尋。
初夏晚興
作者：張嵲
朝代：宋

微月破幽樹，草露生夕凉。
夏木紛已成，時禽暮歸翔。
閒花自白紅，無人領幽芳。
晚沐岸輕幘，披衣暫倘佯。
外徇志自局，理會言可忘。
俯仰婚宦初，未省離土疆。
那知天壤內，有地名魏塘。
朅來歲再華，及此身方强。
豈但理茨棟，種樹日望長。
分將百年身，送老湖海荒。
人生等如寓，何必還故鄉。
初春
作者：張嵲
朝代：宋

原野土膏動，懷生各自欣。
老年歡緒少，獻歲物華新。
草木涵時澤，江湖寄病身。
百年都幾日，四見魏塘春。
劉少師妻獻園宅爲景靈宫基二首·其一
作者：張嵲
朝代：宋

中興禮物事彌惇，獻宅那知故事存。
當日司徒功業就，舊居亦作奉誠園。
劉少師妻獻園宅爲景靈宫基二首·其二
作者：張嵲
朝代：宋

漢家原廟厰雄規，欲及櫻桃果獻時。
豈爲夫人能體國，將軍本不以家爲。
劉忠顯挽詞·其一
作者：張嵲
朝代：宋

黄屋辭丹闕，貞臣赴敵營。
觧言終不反，先面竟如生。
誰並當時節，獨流千祀名。
承家有賢嗣，諒不愧西平。
劉忠顯挽詞·其三
作者：張嵲
朝代：宋

天運丁陽九，蒙塵事可傷。
群寮徒陷敵，賊子更臣張。
自古寧無死，惟公獨有光。
向来從僞者，生意日荒涼。
劉忠顯挽詞·其二
作者：張嵲
朝代：宋

抗節群公愧，攄忠異國尊。
威稜千古在，姦佞百年存。
盛德源流遠，公朝禮物敦。
豐碑昭令德，榮耀及来昆。
劉忠顯挽詞·其五
作者：張嵲
朝代：宋

臨難不忘死，爲忠已足多。
全生猶有路，仗節竟如何。
可騐平生志，宜令後世歌。
諸儒主褒貶，毫髪未容訛。
劉忠顯挽詞·其四
作者：張嵲
朝代：宋

視死如歸士，捐軀徇國臣。
殺身雖一概，爲義豈無因。
孔墨休相並，張南僅比倫。
微公今史上，死節定何人。
劉無虞尊人挽詩二首·其一
作者：張嵲
朝代：宋

蓄德竟不耀，坐觀門戶成。
生無三事貴，禄有萬鍾榮。
色養無違志，陵終若事生。
秋風如罔極，蕭瑟在松聲。
劉無虞尊人挽詩二首·其二
作者：張嵲
朝代：宋

刻杖方優老，臨川忽逝波。
登年惟載德，生子舊持荷。
此日悲風樹，他時廢蓼莪。
輀車方即路，鄰杵爲停歌。
劉谷山
作者：張嵲
朝代：宋

奉令事設險，兹山再經歷。
歲暮陰雲昏，雪後杉桂碧。
修篁亞路低，老木參天直。
下瞰穹谷中，衆樹紛若戟。
或爲龍蛇鬬，或作熊虎躑。
陰崖不受春，冬带輪囷色。
古苔如綠毛，因依露猶滴。
陰風忽動谷，衆籟久方寂。
儻非神物居，定有龍蛇宅。
山陰魏家平，百丈峙絕壁。
戰樓摩雲霄，武帳侵斗極。
鈎援諒無庸，梯衝當棄絕。
雖無墨翟守，天險豈所敵。
攬勝心以愉，經險情屢惕。
撫事既靡愆，微驅諒安惜。
何當四海晏，誅茅此投迹。
詩成無與言，搔首三歎息。
勸農
作者：張嵲
朝代：宋

奉詔勵農耦，建旟行近郊。
流雲生薄陰，遠色澹平皋。
溪口逾散渙，山遠始岧嶤。
柔荑展翠茵，穹石架長橋。
暫休佳士廬，竹樹干雲霄。
步障疑圍飾，雜花競嫺妖。
粧面羞短垣，兒童驚鼓鐃。
皇恩信廣大，祇事因遊遨。
競識使君車，夫婦雜顛毛。
竟夕不知回，偃月生林梢。
已舉候亭火，猶滯川上橈。
撫已愧民氓，歸思戒屯膏。
勸農六首·其一
作者：張嵲
朝代：宋

出郭循溪路向東，隼旟悠颺滿春風。
峰巒沐霧尚陰澹，桃李出墻能白紅。
勸農六首·其三
作者：張嵲
朝代：宋

春泥滑滑不須愁，勉事深耕定有秋。
沓障東南知更好，歸來頻上郡城樓。
勸農六首·其二
作者：張嵲
朝代：宋

皇恩力本勸農耕，老稚争隨刺史行。
楊柳垂村麴塵色，殊鄉時節近清明。
勸農六首·其五
作者：張嵲
朝代：宋

鳥聲撩亂喜春晴，詩思知隨筆下生。
桃李連村向零落，出墻猶有數花明。
勸農六首·其六
作者：張嵲
朝代：宋

夭桃無力卧溪沙，楊柳陰陰勝士家。
下馬欲知留客意，棠梨故作後開花。
勸農六首·其四
作者：張嵲
朝代：宋

春到逢花猶眼亂，老來對酒便心降。
須知渴肺難禁醉，鴨綠潾潾酌玉缸。
十二月二十一日贈沃令
作者：張嵲
朝代：宋

訟庭無事長苔衣，卧聽松風白晝遲。
紙帳亂紋龜殻皺，道衫深綠鶴翎垂。
塵犀揮處論前史，香篆銷時理秘辭。
官長既閒春亦早，玉梅初綻兩三枝。
十二月旦雪霰大摰
作者：張嵲
朝代：宋

憶昔尋梅漢水傍，故乘微霰渡澄江。
如今飄泊閩山側，擁褐安禪聽打窗。
南山觀梅
作者：張嵲
朝代：宋

春雪欲垂地，春水縠紋浮。
亂山無人到，梅花供客愁。
輕風側烏帽，韶序欺白頭。
攀條記舊賞，嗅蘂悲前遊。
斜日忽反照，煙華風際流。
已歎繁華盛，俄觀青蔭稠。
沉吟兩京路，惻悵瀕漢洲。
尚想萬玉妃，清樽交獻酬。
天涯歎憔悴，覽物空夷猶。
飲罷不能賦，臨風三歎休。
南澗亭詩
作者：張嵲
朝代：宋

行穿密竹盡，勝概集斯亭。
地遠嵐光重，冬溫草木青。
俯鑒含空水，還觀山作屏。
巖溜有時歇，松聲無暫停。
遐思南澗作，彷彿識儀刑。
世緣因歲闊，静習與心冥。
離人慕肥遯，駐屐戀巖扄。
不似投荒柳，悲吟涕淚零。
即事
作者：張嵲
朝代：宋

屐齒休令破紫苔，柴門無客不須開。
雨餘籬菊埋光去，木落前山獻體來。
即事
作者：張嵲
朝代：宋

落日邊書急，秋風戰鼓多。
私憂真過計，長算合如何。
盡欲清淮戍，仍收瀚海波。
棲遲一尊酒，幽恨滿關河。
去年十一月十二日致宏如秦州僕餞之餘口復到生口作别明年六月十二日僕自竹山避地泝流上餘口道由生口復經分手之地感時書事奉寄致宏時建炎四年也
作者：張嵲
朝代：宋

憶昔游河梁，對床三夜語。
平生慷慨心，遠别顔亦苦。
朔風黄葉深，尚記驅車去。
君行已映林，我首猶屢顧。
重經分手地，物色宛如許。
懷人感河山，撫節驚寒暑。
别来世事多，瑣細不足數。
惟有綠林徒，跳梁猶若故。
漢南十二州，一半爲盜據。
向之西来師，猛鷙類熊虎。
從以萬馬群，旌旃蔽村塢。
惟知口打賊，未辨狸搏鼠。
徵求徒浚民，萬分一無補。
空令貧者斃，復使富室窶。
去年粟如金，艱食古未睹。
今春瀕漢州，秋種不入土。
如何十萬師，不辦一朝貯。
傳聞許汝郊，平民盡俘擄。
秋高馬首南，跬足仰誰禦。
棲山無定居，處邑復多懼。
無資憂殍踣，有粟畏攘取。
懷安昔所戒，隨衆謀遠舉。
第恐向他州，未保終安堵。
悠悠四海間，託身定何所。
憂来如鼎燋，意亂若棼縷。
君家聚族多，巢幙多風雨。
胡爲事遠遊，遄歸莫容與。
又次韵五首·其一
作者：張嵲
朝代：宋

建溪南去自悠悠，溪上愁思逐水流。
欲寄平安數行字，秋鴻飛不到炎州。
又次韵五首·其三
作者：張嵲
朝代：宋

行盡炎荒路向東，蠻村戍鼓夜逢逢。
惜無王朔同登望，騎氣應須似白虹。
又次韵五首·其二
作者：張嵲
朝代：宋

離尤南去本無因，陰隲忠嘉自有神。
敵國猶强讒間露，君王宵旰憶良臣。
又次韵五首·其五
作者：張嵲
朝代：宋

心知公及暮春歸，猶自思公腸九回。
門外春流已如黛，行看飛騎過橋来。
又次韵五首·其四
作者：張嵲
朝代：宋

行衣葉葉馬蕭蕭，快意寧知歸路遥。
海上尖峰青似染，卻從雲外望岧嶤。
又次韵四首·其一
作者：張嵲
朝代：宋

長夏林泉好，還欣觴羽同。
顛毛愁裏白，顴頬醉来紅。
日蹇嗟南國，民離歎北風。
當塗寧市駿，俗眼競嘲雄。
又次韵四首·其三
作者：張嵲
朝代：宋

臨流清溽暑，薄暮一尊同。
林葉風翻白，山梅雨漬紅。
驚魂須楚些，繕性賴真風。
舊學嗟荒落，新詩識渾雄。
又次韵四首·其二
作者：張嵲
朝代：宋

異世如張贄，深居似敬通。
致身寧有意，覔句恐無功。
世事忘言外，群情一笑中。
詩書猶可詠，吾道未終窮。
又次韵四首·其四
作者：張嵲
朝代：宋

篇章雖漫往，悃愊詎能通。
待子應無恙，臨池定有功。
綺疏群大杪，倒影亂流中。
何日陪康樂，登臨興未窮。
取蘭梅置几上三首·其一
作者：張嵲
朝代：宋

蘭茁梅枝兩竝奇，高標真不負深知。
風輕雨細春寒夜，正是清香發越時。
取蘭梅置几上三首·其三
作者：張嵲
朝代：宋

崇蘭梅蘂竝時芳，更得春風爲發揚。
還似高人有常德，年年只作舊時香。
取蘭梅置几上三首·其二
作者：張嵲
朝代：宋

淺綠深藏垂翠葆，嬌紅巧傅刻繒花。
南遊只在元樓客，坐入合香居士家。
句·其一
作者：張嵲
朝代：宋

歸家凈洗如椽筆，準擬燕然勒駿功。
句·其三
作者：張嵲
朝代：宋

此堂縱逐人俱廢，亦有陽冰篆字存。
句·其二
作者：張嵲
朝代：宋

白水汪汪滿稻畦，樟花零落徧前溪。
吊和靖故居
作者：張嵲
朝代：宋

頽垣已蕪漫，人事日蕭寂。
賴近青蓮宫，殘僧識遺跡。
傍連嵐嶺秀，面對湖光溢。
惟應此如昨，萬變非疇日。
悠悠夏已深，故沼荷初積。
振古盡如斯，徒然悵今昔。
吳宫詞
作者：張嵲
朝代：宋

新粧間花光，口脂雜蘂氣。
相對兩生春，停杯自成醉。
高歌白苧舞西施，半夜雨来宫錦移。
明日重來歌舞地，宫水浮花繞宫樹。
呈同遊諸公
作者：張嵲
朝代：宋

衆嶺莽回互，古刹藏喬林。
平川一目盡，列岫千重深。
昔人幾經歷，我輩復登臨。
山川諒不改，徒傷懷古心。
呈湖州趙再可舍人二首·其一
作者：張嵲
朝代：宋

五雲螭陛舊仙翁，来往琉璃一色宫。
未到行人已能說，使君清與霅溪同。
呈湖州趙再可舍人二首·其二
作者：張嵲
朝代：宋

一舸乘風汎渺茫，来依芳杜雪鷗行。
難將野服隨賓履，七字聊参燕寢香。
周參謀以詩催再遊末章戲賦二首·其一
作者：張嵲
朝代：宋

九十日春晴幾日，得堪行處便須行。
官因局冷常多暇，眼到花開亦暫明。
當信光陰如過隙，莫教風雨暗長檠。
乘陽不礙遊人路，定看花驄正勒鳴。
周參謀以詩催再遊末章戲賦二首·其二
作者：張嵲
朝代：宋

競說楊枝傾上國，樂天題品付歌行。
但同學語雛鶯小，未見回眸剪水明。
席舍主人能顧曲，曉來粧燭想銷檠。
海棠何必尋龍井，願聽周詩賦鹿鳴。
和友人中秋
作者：張嵲
朝代：宋

秋来未省舉盃頻，卻掃空山絕衆賓。
寂歷平林方隕葉，扶疏丹桂獨生春。
天高地逈輪當午，露白星稀夜向晨。
聞道開樽成浪語，不妨聊作獨醒人。
和周守登樓對雪·其一
作者：張嵲
朝代：宋

寒風動原野，密雪度層軒。
素積長郊色，青餘遠岫痕。
輕冰幽沼合，棲鳥暮叢喧。
邉騎暗河洛，應無閉戶袁。
和周守登樓對雪·其二
作者：張嵲
朝代：宋

風積同雲凝，飛花際八寰。
碧流連遠水，玉立認群山。
戎馬逾猖獗，生民政險艱。
兔園歌吹地，回望損朱顔。
和夏致宏詠梅
作者：張嵲
朝代：宋

春嵐初破曉光遲，青女消餘泫玉肌。
雪後離披憐落蕋，溪旁婉約愛横枝。
不隨姑射乘風去，定與飛仙待月期。
山静林深香暗度，折来頻動故園思。
和張簿韵
作者：張嵲
朝代：宋

平昔志升車，年來但芒屨。
前旬返城邑，宵旦未踰數。
及兹復入山，始覺離亂苦。
行行望遠峰，山村猶幾許。
風清初戒寒，雲垂欲收雨。
羸馬尚嘶林，吾行已遵渚。
茂樹曩堪攀，澄潭今可俯。
秋意滿山川，微烟澹村塢。
經過竹籬側，倦極欣一語。
三鍾應昔志，一室固堪處。
去留非本心，偶地因爲主。
野屋盡茅茨，山田多瘠鹵。
菽粟工療饑，薯蕷行堪煮。
一水可乘流，從公公莫禦。
和張簿韵
作者：張嵲
朝代：宋

長来棲遯興偏濃，秋日山光望欲空。
圓紋被水川涵雨，碎影翻林樹带風。
群山綿亘多連峡，微水瀠洄只向東。
各有田園歸未得，追陪强欲備鄰翁。
和李少卿
作者：張嵲
朝代：宋

獨見凉蟾欲上時，西園爽氣溢清池。
坐欣萬頃潮方滿，欲舉一杯誰與持。
虚閣排雲空窈窕，青山繞郭自參差。
氣澄象表輪踰逈，光泛高林影驟移。
一歲佳時今鶩過，誰家横笛未休吹。
城烏何事翻飛急，不學鷦鷯占一枝。
哭孫信道
作者：張嵲
朝代：宋

悲君刻意異時流，十載經春着敝裘。
新隴預知成馬鬛，舊書何苦似蠅頭。
孟郊骨相終齎志，賈誼才能竟不侯。
寂寞聲名千古事，定知無益夜臺幽。
唁微水
作者：張嵲
朝代：宋

水畔平沙如積雪，灘心狠石似群牛。
如何夏日千雷怒，今作寒宵嗚咽流。
唁菊
作者：張嵲
朝代：宋

中秋是處已揚芳，籬下朝来欲破黄。
賴得雨荒兼早没，卻能應候作重陽。
喜劉寶學彦修得歸因敘初别時悽愴之意十首·其一
作者：張嵲
朝代：宋

病起回思欲去時，莵裘重到倍依依。
青苔一徑空行迹，門掩殘陽翠碧飛。
喜劉寶學彦修得歸因敘初别時悽愴之意十首·其一〇
作者：張嵲
朝代：宋

衡嶽峰高刮眼明，行看渾異去時情。
斜陽託宿沅江上，反聽哀猿是好聲。
喜劉寶學彦修得歸因敘初别時悽愴之意十首·其七
作者：張嵲
朝代：宋

幾年竭節在顔行，去國誰憐道路長。
自是君心知魏尚，不應微諫待馮唐。
喜劉寶學彦修得歸因敘初别時悽愴之意十首·其三
作者：張嵲
朝代：宋

書來不苦瘴侵肌，卻恐孤生厭食薇。
春到自然群物遂，須知寒谷獨增輝。
喜劉寶學彦修得歸因敘初别時悽愴之意十首·其九
作者：張嵲
朝代：宋

林邑回觀山靄微，短亭楊柳弄晴暉。
遥憐一騎登途日，逐客人人淚滿衣。
喜劉寶學彦修得歸因敘初别時悽愴之意十首·其二
作者：張嵲
朝代：宋

三泉退敵捐軀日，五嶺逢紛去國年。
皇天自古扶忠義，不必臨風畏跕鳶。
喜劉寶學彦修得歸因敘初别時悽愴之意十首·其五
作者：張嵲
朝代：宋

漓水津頭逢早春，桂林楊柳拂行塵。
西園無限芳菲樹，皆作新花詩主人。
喜劉寶學彦修得歸因敘初别時悽愴之意十首·其八
作者：張嵲
朝代：宋

去時弔古愚溪上，歸日讀碑浯水邊。
不似柳州終抱憤，應同郭令欲扶顛。
喜劉寶學彦修得歸因敘初别時悽愴之意十首·其六
作者：張嵲
朝代：宋

曾向花間醉玉巵，今年花發去年枝。
君恩不賜泥封詔，春物翻成滿地悲。
喜劉寶學彦修得歸因敘初别時悽愴之意十首·其四
作者：張嵲
朝代：宋

聊城欲下樂生去，宣室釐成賈傅歸。
來往炎荒六千里，歸來卻得及春菲。
喜張丞相破湖賊
作者：張嵲
朝代：宋

遥欣丞相受降時，湖外歡聲入鼓鼙。
十萬水軍歸禁旅，二千里地反鋤犁。
弄兵無復潢池內，棄甲應同熊耳齊。
從此上流無犬吠，好營停障接京西。
喜晴
作者：張嵲
朝代：宋

一春黄霧暗，今旦天始清。
林姿明積雨，水色澹初晴。
好鳥關關囀，新泉決決鳴。
前山有佳色，聊以駐幽情。
喜晴
作者：張嵲
朝代：宋

陽春今已歸，孟夏饒草莾。
積雨樹陰成，新晴渚蒲長。
前山澗水喧，隔竹黄鸝響。
一徑度喬林，涓流會心賞。
野静閴無人，蕭條成獨往。
喜雨行
作者：張嵲
朝代：宋

歲星運行至荒落，鶉尾初占建魁杓。
大旱金石皆流爍，旱魃何知恣爲虐。
大田多稼三百廛，盡是農夫耦十千。
一朝焦枯如束管，赤地百里焚則烟。
官長視民如視子，常恐歲饑爲殣死。
並走群望嚴神祀，卻盖斥肩昭勤止。
至誠果能格明神，明神爲公訴蒼旻。
蒼旻油然興濃雲，濃雲鬰興雨如霖。
農家不傘走溝遂，抖擻偃禾有生意。
詰朝犯曉細□□，縷縷青黄交穎穗。
農人以手加額頭，使我不死賴宋侯。
白老垂髫聲呦呦，優游咸歌脫窮愁。
陵山攅空插蒼玉，舒水拖絹浸寒綠。
山高水長歲月續，德我宋侯歌不足。
喜雪
作者：張嵲
朝代：宋

澒洞四山没，萬籟無遺聲。
群飛喜凌亂，遍積愛寛平。
呈姿碧樹立，照影方池清。
出户延幽意，齋心謝群靈。
幸有豐年望，初無絲竹情。
取樂付諸少，焚香觀道經。
何事衝寒久，微吟詩句成。
四月十一日遊湖上作
作者：張嵲
朝代：宋

餘花送春暮，群綠迎夏初。
清晨出郡郭，溪山含雨濡。
宿靄昏近麓，初陽灔平湖。
空明映山樹，澹淡浮青蕪。
亭亭天際峰，微茫如有無。
縱櫂水波闊，叩舷幽意抒。
白鳥若娱人，盡日鳴菰蒲。
舉酒一相囑，岸巾清嘯餘。
佳游雖浩蕩，離念終鬰紆。
寄與北来客，賞心良自誣。
四月旦大雨晝夜不止者兩日微水一夕暴漲
作者：張嵲
朝代：宋

山木綠陰暗，駭雲當晝繁。
驚風乍掩冉，積雨連荒村。
映岫若銀竹，瀉澗如翻盆。
懸霤遂及旦，暗空還至昏。
長川怒方蓄，濁浪正崩奔。
暫見没岸草，已復侵山樊。
衝波激遠嶼，聚沫旋林根。
劈箭揺定目，殷雷驚客魂。
俄吞衆瀨没，瀺灂成奫輩。
波神信雄桀，灝漾方無垠。
儻不究其源，豈辯河瀆尊。
朝盈暮已竭，暫滿安足論。
明旦立沙尾，若带青沄沄。
坐聽啼鳥如春禽響信筆書
作者：張嵲
朝代：宋

閩山冬候暖，寒鳥似春禽。
一聽間關語，偏傷羈寓心。
雨霑陳葉盡，雲壓暮山深。
坐久疏鐘歇，餘聲過遠林。
塵外堂
作者：張嵲
朝代：宋

因依置屋偏，舊棲鵠地。
雜花挾徑深，竹樹交柯際。
古人謀適野，放浪聊自肆。
誰識郡齋邊，斯堂眇塵世。
墨梅四首·其一
作者：張嵲
朝代：宋

生憎丹粉累幽姿，故着輕煤寫瘦枝。
還似故園江上影，半籠煙月在疏籬。
墨梅四首·其三
作者：張嵲
朝代：宋

化工着意作幽花，疑是來從阿母家。
寂寞沙村煙雨裏，如看竹外一枝斜。
墨梅四首·其二
作者：張嵲
朝代：宋

南枝昨夜雪初乾，瘦質臨風亂蘂繁。
憶向溪橋曾駐馬，卻疑渾是霧中看。
墨梅四首·其四
作者：張嵲
朝代：宋

山邊幽路水邊村，曾被疏花斷客魂。
猶恨東風無意思，更吹煙雨暗黄昏。
壽沃令二首·其一
作者：張嵲
朝代：宋

山秀江清號浙西，氣鍾賢哲誕生時。
商朝月正垂三統，堯殿蓂荄見七枝。
此景聚冰藏北陸，有人眉壽等南箕。
教條宰邑郊馴雉，導引支床室有龜。
五百間聞喬嶽降，八千遐歷大椿期。
書生願效封人祝，爲捧黄金一屈巵。
壽沃令二首·其二
作者：張嵲
朝代：宋

奎文昭煥夢熊羆，正值英賢慶誕時。
人日空知經月是，斗杓纔徧一年移。
銅靈仙氣鍾標格，罨畫溪光入句辭。
發策談兵知醖籍，操刀製錦見施爲。
三年仁政春千日，萬口歡聲壽一巵。
願祝我翁何許歲，紅蓮葉上見遊龜。
壽王蘇州
作者：張嵲
朝代：宋

維昔高堂講射蓬，瑞雲吹不散薰風。
十分正滿冰輪桂，一葉將飛露井桐。
元老三朝尊相閥，餘休幾世積陰功。
光芒孕秀星淪昴，神物儲祥嶽降嵩。
淮水筮靈芳裔遠，蜀江波與慶源通。
傳家自有調元手，許國常輸露膽忠。
節勁不凋霜後柏，氣豪長吐雨餘虹。
金隄護掃河循道，蘭省分曹宿在穹。
銅虎屢揚飛盖皂，木牛多足太倉紅。
朝班入簉鵷鴻列，京尹頻令狴犴空。
暫綴漢庭安世橐，来臨吳國館娃宫。
民安泰伯封疆外，日在韋侯嘯詠中。
贊壽一爐金篆籀，捧觴千髻玉玲瓏。
桃開坐閱三千歲，松夢當占十八公。
日望鋒車歌九罭，時韜組甲詠車攻。
如君江左今王導，有客河陽舊石洪。
甄冶從来收朽鈍，涓埃殊未報深崇。
省臺衮衮心何羡，旌斾揺揺思莫窮。
賓綴阻陪稱壽斚，書緘聊復寄詩筒。
西湖十里荷花水，净洗觥船遠祝翁。
夏致宏方城道中以詩見寄避地窮山秋雨仍作因次其韵
作者：張嵲
朝代：宋

柴門直面排青壁，山木凋霜疏寂歷。
西風吹雨衆山昏，聲落茅簷斷還滴。
每讀離騷傷遠遊，一爲遷客又經秋。
四時代謝不停軌，澂江萬古長悠悠。
丹楓蕙葉照巖壑，物態故欲增繁憂。
詩成滿岫濕煙起，寸心折盡空搔頭。
夏養真父挽詞
作者：張嵲
朝代：宋

四十青春鬢未皤，翻如槁謝葉辭柯。
親闈有綵今難戯，客舘無魚尚有歌。
遺愛偏存梅渚畔，新塋空占闔山阿。
素車不得親觴酹，别望含悲獨奈何。
夜坐
作者：張嵲
朝代：宋

地爐火煖壁燈青，虛閣風驚鐸亂鳴。
門掩上方山月黑，北窗危坐聽松聲。
夜坐讀離騷
作者：張嵲
朝代：宋

山風颯颯木蕭蕭，挑盡青燈夜正遥。
但得誅茅臨澗水，長年飲酒詠離騷。
夜聽雨聲
作者：張嵲
朝代：宋

溟溟雨意若絲棼，銀竹森森瀉夜雲。
憶昔曾行兩京道，還如孤驛枕邊聞。
夜雨
作者：張嵲
朝代：宋

夜半山雨来，夢覺還復息。
寥寥簷溜空，時聞斷續滴。
夜雨有作
作者：張嵲
朝代：宋

睡足秋堂夜雨聲，天涯此夕歎飄零。
空堦滴瀝腸堪斷，更向芭蕉葉上聽。
夢中作後兩句前句覺後足成皆夢中所見也
作者：張嵲
朝代：宋

山南山北是人家，紅杏香中日未斜。
傳語春風能幾日，慎無吹折最高花。
夢中作得六句覺後足成
作者：張嵲
朝代：宋

山中茅屋好，况復竹籬新。
一逕往来客，萬山迎送人。
葉殷渾欲染，冬暖卻疑春。
近得幽棲地，時来岸角巾。
大熱
作者：張嵲
朝代：宋

怫鬰厭煩暑，稍欣夕氣清。
彷徨不能寐，解带臨前庭。
長林激遠飈，餘凉入疏櫺。
白露被百草，河漢上縱横。
山氣自高爽，久諧肥遯情。
羲和當此歲，振職在朱明。
金石亦爲焦，况乃柔脆形。
陰泉變湯液，夕頴成枯莖。
念彼市朝士，復嗟田畆氓。
徙倚待明月，徘徊步列星。
炎蒸豈不苦，復畏秋風生。
夷陵
作者：張嵲
朝代：宋

吴蜀相持地，江山真險固。
昔聞焚夷陵，今兹但遺堵。
山遠欲連天，江寛疑浸樹。
左顧渚宫塗，右眺襄陽路。
野迥無居人，荒村但豺虎。
依依念鄊井，愴愴悲墳墓。
月淡江風寒，雲深楚山暮。
佇立小踟蹰，蒼蒼歸鳥去。
奉和李元叔察院秋懷
作者：張嵲
朝代：宋

屯雲生廣澤，白日互虧蔽。
如何三秋杪，顧作九暑熾。
高風摧蒲柳，未覺到蘭蕙。
幽人感歲徂，節生悲遠志。
伊予老憂患，感激志鑒寐。
起視籬下花，節過真少味。
豈無王弘酒，深愧淵明意。
未然招隠詩，默契幽林思。
瞻彼區中人，清冽成萎悴。
安得西山藥，飄然以超世。
奉送知府郎中
作者：張嵲
朝代：宋

文章足並漢西都，老大時時有著書。
共歎微言追正始，不徒能賦似相如。
代言方佇如綸詔，攬轡今乘刺史車。
他日來歸司帝制，未應褊狹效王舒。
奉酬致宏贈别·其一
作者：張嵲
朝代：宋

强顔從宦益堪悲，此日逢君異昔時。
末路未忘交似漆，相看各已鬢垂絲。
亂來世事渾難料，老去生涯詎可思。
客裏别君情更惡，同歸猶恐尚差池。
奉酬致宏贈别·其二
作者：張嵲
朝代：宋

此生將老竟何爲，未信全關造物兒。
十載宦遊無我拙，一生懷抱有君知。
天邊故國人空老，江畔黄花誰與期。
跨馬東歸猶是客，離亭别酒莫盈巵。
如吳興舟中讀白樂天詩有作
作者：張嵲
朝代：宋

離離雲樹泛朝舣，十月江南未變衰。
縱櫂千尋霅溪水，散懷一卷樂天詩。
平生名宦休回顧，隨分追遊且自欺。
不敢將心比餘事，逍遥何似洛川時。
孤山
作者：張嵲
朝代：宋

日薄城煙湖面紅，勝遊常恨隔崇墉。
不如縱櫂絕湖去，卻聽孤山打暮鐘。
宿歸仁寺
作者：張嵲
朝代：宋

精藍置屋切雲根，此地何從着世紛。
縹緲僧窗更臨水，氛氲崖樹欲參雲。
青山細認千重叠，暮氣徐觀萬里曛。
兩岸蟲鳴燈一點，舟人相語夜深聞。
宿歸仁寺三首·其一
作者：張嵲
朝代：宋

下瞰十仞餘，遥瞻幾千里。
遊客日暮時，鄉心萬端起。
宿歸仁寺三首·其三
作者：張嵲
朝代：宋

巴水任喧雲，僧窗睡方悄。
風清月到床，露白蟲鳴草。
宿歸仁寺三首·其二
作者：張嵲
朝代：宋

喬林衆鳥集，暮氣氛氲上。
好在三巴山，何時正相望。
宿永睦將口香積院滿山皆松檜聲二首·其一
作者：張嵲
朝代：宋

雲峰幾萬疊，何處見家山。
此日無窮意，悠然獨倚欄。
宿永睦將口香積院滿山皆松檜聲二首·其二
作者：張嵲
朝代：宋

萬壑樹色歛，松門已暮鐘。
故園腸斷客，應與此時同。
寄漢上禪者
作者：張嵲
朝代：宋

睡起題詩寄漢濵，幾年音信斷知聞。
何人爲我持瓶去，滿貯虚曇一餉君。
寄謙上人
作者：張嵲
朝代：宋

屋裏迷家張處士，上門指路上人謙。
如今線索都齊露，拍手呵呵未是忺。
寄酇里
作者：張嵲
朝代：宋

長江依舊循荒壘，零落遺民有幾家。
莫伐城邊舊桃李，爲憐曾發亂前花。
寄題友人小軒
作者：張嵲
朝代：宋

簪組豈爲累，悠然塵事微。
看山心自適，閉戶客来稀。
流水三吳大，清霜衆卉腓。
何由納芒履，一爲款荆扉。
寄題江月亭
作者：張嵲
朝代：宋

暮氣集江縣，斯亭發興深。
憑欄看巴水，見月過東岑。
淺瀨金蛇動，澄潭白璧沉。
天邊未歸客，折盡此時心。
寄題清孝菴
作者：張嵲
朝代：宋

龍山幾世閱興衰，依舊春江拍岸来。
當代衣冠今寂寞，百年丘隴自崔嵬。
簷經白日餘僧定，路暗青松仍刼灰。
事去節闌春草積，乘高一望獨遲回。
寄題趙丞相獨往亭
作者：張嵲
朝代：宋

留侯佐漢日，結志已離群。
唐樂閑退年，陟險勤邦君。
區中豈所慕，物外良作論。
上宰曩僑寓，新亭初目存。
緬懷杖策時，風衣自翻翻。
□□□□□，□□□□□。
竹密徑迷遠，孤遊遺世紛。
憩松玩碧草，臨流睇歸雲。
山晚落花積，溪深啼鳥喧。
攬物覺意適，依風嗟世屯。
雖安吳越勝，詎忘河洛尊。
畢輔中興業，終回西北轅。
扈蹕歸廟社，角巾反丘樊。
遊矚河華郊，往來鄠杜村。
規摹王粲宅，彷彿辟疆園。
斯亭回首地，應爲閭里言。
寒食日兒輩遊尼菴戯作
作者：張嵲
朝代：宋

雜英滿樹春欲過，修竹參雲萬餘箇。
頭陀雲頂出迎賓，恐是當時劉鐡磨。
寒食行
作者：張嵲
朝代：宋

寒食由来古今重，四海人人作丘壠。
兩京道上松柏多，盡是王公大家塚。
伊昔年年當此時，鈿車寶馬相追隨。
紛紛錦樹滿原野，暖風遲日争光輝。
草間燒紙樹間哭，羅列杯盤烏攫肉。
侵晨祭罷薄暮歸，旋風剪剪吹餘灰。
爾時馬醫夏畦鬼，亦受子孫追養禮。
豐薄由来稱有無，咸具盤餐致醪醴。
家家丘墳各爲主，何人壠上無新土。
自從遭亂去鄉關，幾歲松楸不曾睹。
况復其間多發掘，孝子慈孫淚如雨。
流落他州遇火前，去年如此復今年。
新阡舊壠祇回首，無復原頭掛紙錢。
君不見東都之傍永安道，車轍平来生碧草。
四時祠祭今寂然，五陵春樹生蒼烟。
寓居
作者：張嵲
朝代：宋

是處爲家得，斯居亦漫成。
西齋便静密，小閣更深明。
送老一床足，遺形百慮輕。
傍人訝幽僻，端可寄餘生。
寓居
作者：張嵲
朝代：宋

未有揚雄宅一區，已驚短髪似盧蒲。
家貧粥飯隨魚鼓，地遠賓從祗鳥烏。
已罷書空爲咄咄，猶思快耳作嗚嗚。
衰殘政值中興日，聊得安閒卧五湖。
寶林晚坐
作者：張嵲
朝代：宋

寂歷空堦惟落葉，黄昏古寺只棲鵶。
高僧相對共無語，坐看西林消暝霞。
將池僧舍東軒曉起
作者：張嵲
朝代：宋

兹軒臨絕頂，遠與前山平。
睡起月初上，冷冷曉風清。
暗嶺躍飛雷，白雲出疏星。
四顧莽不辨，惟聞候蟲鳴。
居人正酣寢，我已事晨征。
思婦閨中意，游子天外情。
策羸取微徑，羈夢何由成。
將至臨安途中偶成呈表叔陳給事去非
作者：張嵲
朝代：宋

末契託外親，夙昔承顧盻。
鄧鄙聽論詩，房陵共遭亂。
蒼黄南山路，大雪將没骭。
事定訪田家，山花已如霰。
燃薪代燈燭，新詩仰華絢。
雨餘登近嶺，春晴集兩澗。
彷彿紙坊山，泉石眼中見。
形影一東西，音聲阻河縣。
駑駘自拘攣，鴻鵠謝羈絆。
俄瞻九天上，更覺斯文煥。
鄙賤集亹深，十年兩遭難。
稠重荷顧存，凡庸辱推薦。
窮途感一飯，况此膺深眷。
門墻行欲近，仰止極昏旦。
餘生不自意，復得親談宴。
存没割中腸，申章淚滂濺。
將請鄉郡作
作者：張嵲
朝代：宋

本初休車騎，陶令歸田園。
憧憧天壤間，何人無一廛。
惟我若斷梗，漂流淛江邊。
牽絲始立歲，屏處知命年。
虚恬因勢使，憔悴仍化遷。
愧無楊僕功，居不外漢闗。
又非穉季俠，徒使墻垣穿。
欲收衰病身，迤邐還故山。
風波渺萬里，欲去無由緣。
願竊刺史符，一臨江漢壖。
敢同晝繡歸，僅比遼鶴翻。
送老得三徑，奉親歸九原。
如斯志願畢，天恩真滿泉。
所祈造物心，俯狥人欲偏。
决策在今歲，無令辜願言。
小雪作
作者：張嵲
朝代：宋

霜風一夜落寒林，莽蒼雲煙結歲陰。
把鏡漸無勳業念，愛山唯駐隐淪心。
冰花散落衡門静，黄葉飄零一逕深。
世亂身窮無可奈，强將悲慨事微吟。
屏迹
作者：張嵲
朝代：宋

荒村屏迹任時移，山水昏明各異姿。
穹谷煙凝成襞積，斜林風過作鱗差。
病身豈復能強徤，末路惟應足抵巇。
萬古升沉同鳥没，蓋棺猶未且題詩。
山中
作者：張嵲
朝代：宋

深夏遠林黑，溶溶雲動山。
晚川澄衆影，霽色潤層巒。
地靜知秋至，衣輕覺暑闌。
居山非有意，偶托即身安。
山中月夜
作者：張嵲
朝代：宋

中原群盗幾時平，避地荒山萬慮驚。
霜月有情凝夜色，溪流無盡落寒聲。
滿山林影龍蛇動，繞屋風枝劍珮鳴。
自惜壯懷消欲盡，只將捜句了餘生。
山中月夜
作者：張嵲
朝代：宋

過雨得清夜，月明惟水聲。
葉光知露隕，蘭馥賴風清。
天地未悔禍，豺狼猶阻兵。
故園同此夕，長望一霑纓。
山中月夜聞杜鵑憶鹿門舊遊
作者：張嵲
朝代：宋

陰陰綠柳子規啼，風送餘聲夜轉悲。
山月籠明蘭氣馥，怳然如在鹿門時。
山中月夜草色香烈頗如昔年上庸鹿門之遊感而爲詩
作者：張嵲
朝代：宋

月淡雲始合，沉沉山樹清。
露濡幽氣馥，澗草不知名。
既念上庸隠，復懷鹿門行。
暌離馳歲月，南北異平生。
况抱懷昔念，存没感中情。
緬懷故園月，亦傍山河明。
花發因風散，溪流度石平。
當時游矚地，何人復再經。
客心徒搔搔，夜色自冥冥。
蕭散詎爲適，祗今悲憤盈。
山中校書時有田父攜酒見訪
作者：張嵲
朝代：宋

讎書不必天禄閣，林下巾箱且自攜。
時有田翁来暱飲，嗟無太乙照青藜。
山中紅葉
作者：張嵲
朝代：宋

青女衒微巧，染絳妬春工。
如何青林表，忽有萬炬紅。
渾疑在絕塞，斥堠傳夕烽。
爛爛爍晚日，燁燁含天風。
錦繡滿山谷，佳興浩無窮。
全勝在蕭寺，吟玩廣庭中。
山中雪後頗有春意
作者：張嵲
朝代：宋

山明雪猶積，林白梅已綻。
凍泉時斷續，晴雲既流爛。
山空樵者歸，樹響遊蜂散。
愁同平子多，游比相如倦。
晞髮近陽阿，長歌何時旦。
山前紅葉
作者：張嵲
朝代：宋

前山風落木，俯檻愛斕斑。
凌曉千花麗，經旬萬炬閒。
詞人歌火繖，巴客訝燒山。
不似庭花艷，開時瞬息間。
峽中晚春
作者：張嵲
朝代：宋

臨水桃花已亂飛，向人渾似訴離披。
溟濛細雨春風暴，還是青林生葉時。
崇山圖七賢詩
作者：張嵲
朝代：宋

題輿意匠崇崖圖，魯侯爲賦溪隠詩。
長松短壑歷可數，坐使妙境移于斯。
地靈神秀天所秘，豺嘷虺伏鬼莫窺。
芟蓬扶翳快登覽，若有異物陰相之。
嵌巖嶻嶪臨漢滸，左拱右揖如追隨。
七峰遠峙攅劍直，三溪旁繚縈带垂。
芳洲蘭杜飛白鷺，滄浪漁艇牽鈎絲。
煙霏露融水鑑浄，一聲孤笛横雲霓。
淑氣亭亭掃般若，昂精燦燦棲明祠。
幽尋眼力覻大巧，卜築得此林巒奇。
堂如連艦岸若玦，呀成空谷窪爲池。
妙觀觀盡見覺性，靜隠隠德騰光輝。
信美誰謂非雲土，致爽自足和天倪。
鄧公之孫特不凡，渥洼繡韀黄金羈。
胸中萬頃九雲夢，江湖寛曠貞以期。
崇山圖七賢詩·其一
作者：張嵲
朝代：宋

短壑長松經始餘，次山無往不從吾。
便應掃盡陳蹤蹟，摹作三溪少隐圖。
崇山圖七賢詩·其三
作者：張嵲
朝代：宋

居士胸中有丘壑，買山占得水雲寛。
七峰環合三溪碧，盡付騷人一倚欄。
崇山圖七賢詩·其二
作者：張嵲
朝代：宋

峴首登臨事已非，風流千古載豐碑。
鑿空尋出崇山景，又作襄陽一段奇。
崇山圖七賢詩·其五
作者：張嵲
朝代：宋

兩山列影作眉愁，盡付襄江一鑑收。
問訊風光應更好，賦詩誰與共清流。
崇山圖七賢詩·其六
作者：張嵲
朝代：宋

山容渾似關南見，水曲初疑峴首看。
聞說新堂多勝概，待飛一葉上雲端。
崇山圖七賢詩·其四
作者：張嵲
朝代：宋

負郭幽崖面武當，襄江前占水雲長。
四時景趣無窮盡，俱向公家静隱堂。
幽居
作者：張嵲
朝代：宋

避地依荒谷，衡茅苟自安。
門前山四塞，不用買峰巒。
庚申寒食湖上作
作者：張嵲
朝代：宋

今朝寒食節，撥撒揮涕餘。
何心事游行，誰使膏我車。
出門悟春遠，綠遍萬里塗。
陰林雜花稀，巨樹新葉敷。
春風慰游客，蕩漾回衣裾。
舉杯復置杯，岸幘唯平湖。
豈無坐上客，不見朱與徐。
庚辰二月雪夜作
作者：張嵲
朝代：宋

夜半雨鳴廊，晨起雪暗空。
不減臘月寒，故作昨日風。
融銀擁山腰，飛花滿裘茸。
辦此了不難，咳唾煩天公。
纖纖園中花，一夕無光容。
凛凛庭下松，巍然兩蒼龍。
廬陵曾氏臨江作亭以舍過客因同舍来求詩
作者：張嵲
朝代：宋

亂後足漂零，所至倦遷客。
那知此江上，飛亭跨穹石。
客来贛山青，客去贛水寂。
徙倚亭上人，悠悠往来陌。
建炎庚戌潰兵犯襄漢寒食阻趨光化拜掃追慕痛哭因成二詩·其一
作者：張嵲
朝代：宋

上庸寒食已無花，山木青青吐嫩芽。
此日傷心九原路，想無雞犬祇鳴鴉。
建炎庚戌潰兵犯襄漢寒食阻趨光化拜掃追慕痛哭因成二詩·其二
作者：張嵲
朝代：宋

故園墳樹想青葱，寒食風光淚眼中。
自痛不如傖父子，紙錢猶掛樹頭風。
張文潛作淮陰侯詩有平生蕭相真知已何事還同女子謀句因爲蕭相代答一首
作者：張嵲
朝代：宋

當日追亡如不及，豈扵今日故相圖。
身如累卵君知否，方買民田欲自汙。
往年沿檄金州謁女媧神祠是時猶未亂也紹興壬子挈家避地三巴後過祠下登山椒以望江漢自是故園懸隔矣
作者：張嵲
朝代：宋

七年如轉首，復過此山頭。
閲世興衰異，傷時涕淚流。
嗟無補天手，豈有去鄉愁。
漸覺山河異，憑高更少留。
從劉待制游中梁山寺
作者：張嵲
朝代：宋

樓閣高低跨碧空，鱗鱗群樹亞山風。
滄江東去流天外，秦岫西來繞漢中。
野曠自然傷遠目，天高聊復送飛鴻。
登臨不起河山念，今日中原有謝公。
微王廟
作者：張嵲
朝代：宋

疊浪一灘翻積雪，連峰千里送青螺。
微王建國猶來古，山鎖叢祠瞑色多。
心老得法天柱修静能道黄龍會中諸耆舊及他宗派知名士辛酉秋應供兹院刻意行道訖無應者眀年夏末一日棄去将適焦山圖巖以棲老焉丐余詩以行爲作三絕句·其一
作者：張嵲
朝代：宋

經年于此忍朝饑，又見秋山草木腓。
滿口陽春無和者，卻將錫杖向空飛。
心老得法天柱修静能道黄龍會中諸耆舊及他宗派知名士辛酉秋應供兹院刻意行道訖無應者眀年夏末一日棄去将適焦山圖巖以棲老焉丐余詩以行爲作三絕句·其三
作者：張嵲
朝代：宋

口如布穀本無語，身似虚空何所還。
觀音巖逈出雲雨，好住幽窗望小山。
心老得法天柱修静能道黄龍會中諸耆舊及他宗派知名士辛酉秋應供兹院刻意行道訖無應者眀年夏末一日棄去将適焦山圖巖以棲老焉丐余詩以行爲作三絕句·其二
作者：張嵲
朝代：宋

道人别我焦山去，擬卜穹巖畢暮年。
帆来帆去澄江闊，我亦心馳落照前。
忠顯劉公挽詩四首·其一
作者：張嵲
朝代：宋

活人憂國見平生，晚節臨危志益明。
漢仗塵深遠宫闕，氊裘風急半公卿。
千人致詔竟不起，萬户封侯卻似烹。
暮晋朝梁真可忍，紛紛螻蟻尚偷生。
忠顯劉公挽詩四首·其三
作者：張嵲
朝代：宋

自從玉帛交殊域，一見寒盟爲隐憂。
亂相方虞鄰國難，廟堂誰聽徙薪謀。
義如杞殖仍忠壯，識比申胥不怨尤。
松柏蕭蕭九原路，高名常共建溪流。
忠顯劉公挽詩四首·其二
作者：張嵲
朝代：宋

禍基媒孽自燕雲，抗議如公有幾人。
軍旅未聞焉用試，豺狼不噬豈宜親。
求魚緣木謾蠧國，曲突徙薪翻殞身。
才大言深古難用，忠良千載恨常新。
忠顯劉公挽詩四首·其四
作者：張嵲
朝代：宋

抗論中朝猶在耳，鳴弓仇敵已臨城。
王都竟失金湯固，朝士方貪雀鼠生。
慷慨一朝先奮節，華戎終古共知名。
可惜千官臣僞後，蕭蕭華髪盡垂纓。
忽見早梅
作者：張嵲
朝代：宋

積雪凝閩嶺，凌風識暗香。
疏花經雨瘦，卧影入溪長。
萬里難爲贈，九回空繞膓。
綠原聊駐屐，試待月荒涼。
思故園
作者：張嵲
朝代：宋

柳外高風盡日吹，春来不省見花枝。
漢傍别墅三株杏，記得飄零似雪時。
感事二事·其一
作者：張嵲
朝代：宋

西山一丸藥，終當持遺親。
奈何嗜利者，藉口託愛君。
太真絕袖去，中興爲名臣。
功業竟誰歸，老嫗終苦辛。
大恩竟不報，初無烏鵲仁。
感事二事·其二
作者：張嵲
朝代：宋

投身螭鬽域，寧免衆鬼欺。
黄昏風雨集，所向道路迷。
一鬼在前嘯，群鬼争和之。
從以衆妖鳥，紛披鳴樹枝。
訓狐當傍呌，破獍隨後啼。
斯須哭土梟，次第嘷狐狸。
睢盱恣陵傲，踸踔争新奇。
變態遂百出，殽然當此時。
胡爲乃歷兹，側佇成𥈭眙。
其始爲股栗，慘悽粟生肌。
懼以柔脆軀，遂爲衆鬼糜。
其中稍自定，注視但嗟咨。
其終乃釋然，堅坐翻愉怡。
鬼見不爲動，技窮將罷歸。
人命固有常，此物終何爲。
遲留待明發，請與衆鬼辭。
憤雨
作者：張嵲
朝代：宋

莽莽屯雲接四溟，直疑天漏地維傾。
此生覬望盡灰冷，但願耳邊無雨聲。
憶京山大陽寺
作者：張嵲
朝代：宋

往歲曾遊大陽寺，倚天樓殿碧參差。
明安菴逈峰巒古，楊廣城高逕路危。
滿壑松聲僧定處，一堂秋雨客談時。
如今細想經行地，三復遺詩血淚垂。
懷伊亭
作者：張嵲
朝代：宋

回環擁岡巒，澶漫分林塢。
縱目以怡情，信美疑吾土。
懷新亭四首·其一
作者：張嵲
朝代：宋

遠意在田疇，中園結茅屋。
凍雨昨夜来，共欣春水足。
懷新亭四首·其三
作者：張嵲
朝代：宋

恢台當長夏，山木盡成陰。
良苗方競茂，悠哉林下心。
懷新亭四首·其二
作者：張嵲
朝代：宋

耘耔競所務，喬林午風清。
嘉穀雨来長，復兹畦水平。
懷新亭四首·其四
作者：張嵲
朝代：宋

晚秧紛已及，中田日往還。
適與好風會，植杖觀前山。
戯書寄夏致宏
作者：張嵲
朝代：宋

蕭何轉漕關中日，綺季逍遥商嶺時。
世亂或爲舟楫用，時平自可帝王師。
試問升車驅駟馬，如何踞石茹三芝。
荒山歲暮雲煙冷，西望長吟獨爾思。
戲呈覺老
作者：張嵲
朝代：宋

投曉過書齋，風門自閉開。
雲容疑水墨，雪意吝瓊瑰。
筆冷吟呵凍，爐寒坐畫灰。
何如氊帳下，低唱兩三杯。
挽張全真詩二首·其一
作者：張嵲
朝代：宋

辱遇本非因紹介，登門不謂便無期。
傾心問及言猶在，投贄書成事已悲。
作鎮方甘建鄴水，惜賢尤在中興時。
傷心無復諮疑事，還似當年徐孺碑。
挽張全真詩二首·其二
作者：張嵲
朝代：宋

玉質清臞似列仙，人間亦合得長年。
功名不竟如壺遂，冲淡空嗟似樂天。
胡不憗遺緣國老，憂深殄瘁爲時賢。
含毫誰作名臣傳，要使風流後世傳。
掌口寺寮聞杜鵑
作者：張嵲
朝代：宋

青林雨濕煙濛濛，杜鵑含寃號晚風。
雨轉蕭蕭聲轉急，不堪聞在亂離中。
擬蘇少卿寄內
作者：張嵲
朝代：宋

話别河梁上，踟蹰古道邊。
男兒重意氣，握節向幽燕。
一來單于庭，五閏猶未還。
黄雲愁瀚海，朔雪暗燕然。
塞柳春猶白，河冰煖尚堅。
有懷幽閨婦，二八政嬋娟。
寄言當永决，欲語詎能宣。
忍苦聊相待，恐乖全盛年。
二事熱中腸，吞聲徒向天。
紛紛節髦落，淚盡秋風前。
斤竹嶺
作者：張嵲
朝代：宋

朧朧曉月淡，暠暠晨霜耿。
棄馬沙金平，步過草池嶺。
仰登上層雲，俯降入深井。
回潭冷更清，嶺樹疏逾整。
蹊荒陳葉深，山回微路永。
雪霰迷遠空，嵐烟護絕境。
闗門僅可辨，歸塗難具省。
設險得地形，戎醜期遠屏。
寧辭滿衣雪，曛黑到絕頂。
石淺微溜喧，獨覺空山静。
形寂寢逾熟，山白夢方醒。
去路望更遥，陟降怯深濘。
壻水碧于藍，何由放烟艇。
新春
作者：張嵲
朝代：宋

人生一世竟何哉，老去萬緣如死灰。
愛惜分陰成底用，不如惡夢早醒來。
新春偶書寄致宏
作者：張嵲
朝代：宋

二年憔悴向庸城，又見椒花倐自驚。
孤客殊方懷土意，故人絕塞未歸情。
此生竟被儒冠誤，他日終圖後世名。
平野春来堪細履，何時與子杖藜行。
新春有感
作者：張嵲
朝代：宋

蕭蕭篠簜擁荒岡，卻憶江皋草色長。
暖景暄風似春日，黄茅白葦是殊方。
孤村默默無誰語，萬事悠悠有底忙。
獨立寺門歸鳥盡，重山複嶺又蒼蒼。
方城驛
作者：張嵲
朝代：宋

古驛藏幽谷，回環亂峰稠。
驛前山特秀，翠氣光浮浮。
晴日經短簷，奇温驚敝裘。
門前萬山道，過客空悠悠。
憶昔廬戢黎，伐庸此淹留。
山中老鸛鶴，應識旌斾愁。
事去一轉首，巖花幾經秋。
石碐與澗道，猶是曩者否。
秪應軍旅聲，長咽寒溪流。
早發竹山二首·其一
作者：張嵲
朝代：宋

天外峰巒排木杪，江邊石氣動雲根。
憑誰爲謝東流水，好送寒聲入故園。
早發竹山二首·其二
作者：張嵲
朝代：宋

去水湯湯縈嶼轉，前山恰恰與雲平。
僕夫應怪微吟苦，寧識江頭送目情。
早行
作者：張嵲
朝代：宋

平湖望不極，天垂作週遭。
今朝春風暴，漣漪生微濤。
高楊明遠村，黄花點青皋。
可驗去人遠，烏鳶低作巢。
老年無戲事，即此當游遨。
浮舟不知遠，但覺白日高。
煙中何處寺，孤塔冠山椒。
昔柳柳州作永州山水諸記泉石之狀如在目前兹峡上群山與柳州之文頗類
作者：張嵲
朝代：宋

山磎犖确冒荒筠，石溜涓涓盡日聞。
微水寒来渾見底，峡山雪後欲侵雲。
深溪春動梅争發，絕壑林高日易曛。
應似零陵溪上景，林泉多類柳州文。